text:
Abaheburayo 12:1 haravuga ngo ‘natwe rero ubwo tuzengurutswe n’imbaga ingana ityo y’abahamije ibyo bizera ” Hari abumva yuko abo ‘bahamya benshi batuzengurutse’ ari abagiye mu ijuru batureberayo. Ariko sibyo icyo cyanditswe gishaka kuvuga. Igice cya 11 cy’icyo gitabo cy’Abaheburayo havuga ku bantu batandukanye Imana yagiye ishimira ukwizera kwabo. Abo nibo ‘mbaga y’abahamije ibyo bizera’. Si ‘abahamya’ kuko batureba ibyo dukora, ariko ni abahamya kuko badusigiye ingero z’ukwizera kwabo. Ni abahamya ba Kristo, b’Imana, b’ukuri. Abaheburayo 12:1 harakomeza ngo ”tureke ibitubuza gutambuka n’ibyaha bikunda kutuganza, maze twihatire kwiruka turangize gusiganwa twateganyirijwe tudacogoye’. Kubera ukwizera no gukiranuka kw’abo batubanjirije, dukwiye rero kubareberaho.
Nta na hamwe Bibiliya yemeza cyangwa ngo ihakane ko abari mu ijuru bashobora kutubona hano ku isi. Ariko ibyari byo byose, dutekereza ko batatubona. Uti kubera iki? Icya mbere, kutureba ino ku isi bahabona ibintu byabatera intimba n’agahinda, kubera icyaha n’ikibi byuzuye hose. Kuko tuzi yuko nta gahinda cyangwa intimba biba mu ijuru (Ibyahishuwe 21:4), birashoboka ko ubwo batareba ibibera ku isi kuko byabatera uwo munabi. Icya kabiri, abari mu ijuru barangajwe cyane no guhora baramya Imana no kwizihira ubwiza bwaho ku buryo rwose ntacyo baba bashaka kureba ku isi. Byonyine kuba bararokotse icyaha, ubu bakaba bibera mu bwiza no kubaho by’Imana mu ijuru birahagije ngo ntihagire ikindi batekereza uretse byo.
Nubwo rwose bishoboka ko Imana yakwemerera abari mu ijuru kureba uko abo basize bameze, ntacyo Bibiliya ibivugaho na gatoya.0


c: text/html

text:
Imibereho Y'Abaturage
Kamonyi: Abaturage Basabye Ubuyobozi Kubuza Imodoka Ziremereye Guca Ku Kiraro Biyubakiye
Mu rwego rwo kwishakamo ibisubizo, abaturiye ikiraro gisanzwe gihuza Umurenge wa Rugalika n’Umurenge wa Runda mu Karere ka Kamonyi baherutse guhuza amaboko batinda ikiraro cyari giherutse gusenywa n’imvura. Basaba ubuyobozi bw’Akarere gukorana na Polisi bakabuza imodoka ziremereye kugica hejuru kugira ngo kidasenyuka kidateye kabiri.
Ubuyobozi bw’Akarere bwabwiye ikinyamakuru Intyoza ko mbere yo gufata umwanzuro kuri iki cyifuzo, itsinda ry’abakozi b’aka Karere rizajya kureba aho icyo kiraro cyubatse hanyuma hakazasuzumwa icyakorwa ariko k’ubwumvikane n’abaturage.
Kiriya kiraro cyasenyutse kuwa 25 Gashyantare 2022 kubera imvura yateje umuvu uremereye uragisenya.
Gisanzwe gihuza Umurenge wa Runda n’Umurenge wa Rugalika uvuye ahitwa Bishenyi werekeza i Kigese.
Ni ahantu haba urujya n’uruza mu byerekezo byombi kandi gusenyuka kwacyo kwatumye ibyerekezo byombi bihagarara.
Umunyamabanga nshingwabikorwa w’Umurenge wa Rugalika witwa Marthe Umugiraneza yabwiye Taarifa ko gusenyuka kwa kiriya kiraro kwahagaritse ibikorwa byinshi by’ubukungu bisanzwe bitunze abaturage ba Rugalika na Runda.
Ati: “ Kiriya kiraro tukinjiraho tujya muri Runda. Hari ibigo by’amashuri abana bajya kwigaho, ibigo nderabuzima abaturage bakwirizaho, abatuye Akagari ka Kigese bacyambuka bajya cyangwa bava kurema isoko ryo kwa Mutangana i Kigali bityo rero birumvikana ko gusenyuka kwacyo byatugizeho ingaruka.”
Ikindi ngo ni uko hari imodoka zimanukana amabuye y’urugarika ava muri uriya Murenge ndetse n’ibisheke bijyanwa ku ruganda rwa Kabuye.
Gusenyuka kwa kiriya kiraro rero ngo byari ikibazo gikomeye k’ubuhahirane bw’Imirenge ya Runda na Rugalika muri Kamonyi ndetse n’ubuhahirane bw’aka Karere n’aka Nyarugenge ku ruhande rw’Umujyi.
Taarifa yamubajije niba icyifuzo cy’abaturage cy’uko amakamyo atagombye guca kuri kiriya kiraro gifite ishingiro, Marthe Umugiraneza avuga ko ishingiro ryabyo rihari kuko ngo ni ikiraro kidafite ubushobozi bwo guterura toni nyinshi.
Avuga ko imodoka nto zishobora kuhaca ariko ko imodoka ziremereye zo zihaciye zishobora kuhangiza.
Umugiraneza avuga ko bavuganye n’ubuyobozi bw’Akarere bubemerera bumerera kubaha inkunga yatumye kiriya kiraro cyubakwa ariko n’abaturage b’Imirenge yombi batanze Miliyoni 3 Frw yo gufasha mu cyubaka.
Bitaganyijwe ko hari itsinda rizoherezwa n’ubuyobozi bw’Akarere ka Kamonyi kugira ngo rijye gusuzuma toni kiriya kiraro gishobora kwikorera bityo hashyirweho icyapa cyerekana ibilo imodoka izagicaho itagomba kuba irengeje.
Abaturage bo bifuza ko amakamyo bita HOHO( ni amakamyo akorwa n’Uruganda rw’Abashinwa rwitwa Sonutruck) ndetse na za FUSO( ni amakamyo akorwa n’uruganda rw’Abayapani rwitwa Mitsubishi Fuso Truck and Bus Corporation) atazaca kuri kiraro kuko yagisenya.
Umunyamakuru wa Intyoza wageze aho kiraro cyubatse avuga ko iyo ucyitegereje ubona ko uruhande rwo ku Murenge wa Rugalika rusa nk’urukomeye kandi hisumbuyeho kuba harehare mu butambike, mu gihe ku ruhande rwo ku Murenge wa Runda ari hagufi(mu burebure) kandi bigaragara ko horoshye, cyane ko hegereye ahahinze umuceri.
Iyi ngo ni imwe mu mpamvu kiriya kiraro cyagombye kurindwa imodoka nini kandi zipakiye ibiremereye.

robotstxt: allowed

filter: keep


text:
Mutesi Jolly Nyampinga w’u Rwanda 2016 kuri uyu wa kabiri tariki 26 Gashyantare 2019 yibutse imyaka itatu ishize yambitswe ikamba rya Miss Rwanda agaragaza ko n’ubwo rwari urugendo rutoroshye ariko yigiyemo byinshi byanamukinguriye amarembo henshi atatekerezaga.
Abinyujije kuri konti ya Intsagram, yakomoje ku bwoba yari afite mbere y’uko yambikwa ikamba ndetse ngo umutima waradihaga yibaza impamvu yitabiriye irushanwa. Ati “Uyu munsi imyaka itatu irirenze nambitswe ikamba rya Nyampinga w’u Rwanda, nshobora kwibuka ubwoba bwose nari mfite, umutima wanjye udiha cyane numva bigoye cyane kumva impamvu nari hariya, amavi yanjye yacitse intege no mu nda hameze nk’ahaka umuriro.”
Avuga ko ijwi rituje muri we ryamubwiraga ko agiye kubigeraho irindi rikamubwira ko ikamba rifite nyiraryo. Yakomeje ati “Ijwi rito cyane ryanje mu mutwe rimbwira ko ngiye kubigeraho ariko irindi rikanyibutsa ko ikamba rifite nyiraryo n’ibindi byinshi.
“Byambwiraga ko ngomba kwibagirwa ibyo ngomba kwerekana nkamera nk’injiji ku gihugu cyose n’ibitekerezo byanjye bifutamye n’amarangamutima akarishye, sinigeze mbyizera kuko nari nshoboye kuhagiza imbaga nyamwinshi ibyishimo n’inseko izira imbereka, maze nkaza gutahana ikamba!”
N'ubwo yari afite ubwoba ariko Miss Jolly avuga ko byamuhiriye akagera ku byo yafataga nk'inzozi
Kuri we yumva byari nk’inzozi ariko bikaba byaramubereye inzira nziza yo gukorera igihugu cyamwibarutse ati “Byari nk’inzozi ngomba kubivuga! Bize guhaguruka mu gacu maze nkafata inshingano. Byandemeye amahirwe no gukorera igihugu cyanjye! Imyaka itatu kandi nkaba nkimeze neza niteguye gukomeza gukora mu bushobozi buke bwanjye.”
Miss Jolly kandi yanashimiye cyane itangazamakuru n’abamubaye hafi bose bakamufasha kugera ku ntego ze aboneraho no kugira inama abanyarwanda muri rusange muri ubu buryo ati “Muri byose nifuza gushimira cyane ibitangazamakuru ndetse n’imbaga nyamwinshi ku bwo kunshyigikira mu bikorwa byanjye, inkunga yanyu yanzamuriye icyizere kandi binyibutsa ko nkwiye gukora cyane kurushaho! Sinakibagirwa! Kandi nigiye byinshi mu nzitizi (abandwanya) kimwe n’ibindi byamamare hari ubwo biba ari ngombwa kujya mu ntekerezo z’abantu. Ku byavuzwe byose, Ubutumwa bwanjye kuri buri wese ‘Haguruka ukore icyo wiyemeje, shaka icyo ukunda, gishyireho imbaraga zawe zose, byizere uzabigeraho vuba cyangwa kera’.”
Ngubu ubutumwa Miss Jolly yanyujije kuri Instagram ye


text:
Ubumenyi N'Ubuhanga
Ubuzima Bw’Umwana W’Imyaka 11 Ufite ‘Ubwenge Budasanzwe’
Umwana w’imyaka 11y’amavuko ukomoka mu Bubiligi witwa Laurent Simons aherutse guhabwa impamyabumenyi ya Kaminuza mu bugenge. Avuga ko intego ye ari ukuzakora ikoranabuhanga ryo kubuza abantu gusaza no gupfa.
Impamyabumenyi ye yayikuye muri Kaminuza ya Antwerp mu Bubiligi. Mu kiganiro aherutse guha NewsWeek avuga ko igitekerezo cyo gukora cyane no kuzagera kuri byinshi mu bushakashatsi bugamije gukuraho ubusaza cyamujemo nyuma yo kubona uko Se na Nyina bakoraga cyane bavura abantu kwa muganga.
Akiri muto cyane, avuga ko yibuka ukuntu ababyeyi be bakundaga kumutembereza, bakamwereka ibyiza nyaburanga, agakunda no kujya gusura Leta zunze ubumwe z’Amerika, muri Studio ikorerwamo filimi ku rwego mpuzamahanga yitwa Universal Studios. Iba ahitwa Hollywood muri California.
Simons avuga ko Nyirakuru yakundaga kubwira ababyeyi be ko umuhungu wabo afite ubumenyi burengeje imyaka ye ariko ababyeyi be bakabikerensa, bibwira ko ari ay’abakecuru.
Yatangiye amashuri afite imyaka ine y’amavuko, ayatangirira mu Bubiligi iwabo, ayarangiza afite imyaka itandatu.
Abarimu bamuhaye ibizamini byose bigenewe umwana wiga amashuri abanza, abitsinda atarigeze yiga amasomo yabyo, biba ngombwa ko arangiza amashuri nyuma y’imyaka ibiri ayatangiye.
Bamaze kubona uko ari umuhanga udasanzwe, abarimu basanze ari byiza gusuzuma urwego rw’ubwenge bwe,( IQ Test) basanga burenze ubwo abandi bose biganaga.
Kubera ko ikibazo cyose abarimu bamubazaga yagisubizaga vuba kandi neza, byatangiye kurakaza bagenzi be bituma nawe abura amahoro.
Abarimu bahisemo kumuha ahantu hihariye azajya yigira akaba ari naho akorera ibizamini ari wenyine.
Laurent Simons ati: “ Nkiri mu mashuri abanza n’ayisumbuye nabonaga ibintu biri gutinda kandi ibyo abarimu bampaga nabonaga ari ibyo kuntinza gusa. Nifuzaga kuyarenga nkajya muri Kaminuza. Ubwo nemererwaga kuyijyamo numvise nduhutse, ngezeyo mpitamo kwiga Ubugenge.”
Kaminuza ya mbere yagiyemo ntiyayitinzemo ahubwo yahise ajya muri Kaminuza ya Antwerp, hari muri Mata, 2020.
Muri Mata, 2020 hari hashize iminsi mike COVID-19 igeze mu Rwanda.
Muri icyo gihe mu Bubiligi naho yacaga ibintu, bituma uriya mwana w’umuhanga bidasanzwe amara igihe kinini yigira mu rugo iwabo.
Yajyaga kuri Kaminuza agiye gukora imyitozo yo muri Labo cyangwa ibizamini bisaba ibikorwangiro(practice).
Uko yagendaga akunda ubugenge niko yaje kumva yakwiga cyane igice cyabwo bita ‘quantum physics.’
Abiga iki gice baharanira kumenya neza uko ibice bigize ikintu runaka bikoze, uko bikorana, amategeko abigenga n’uko byakoreshwa kugira ngo bigire akamaro.
Abiga iki gice cy’ubugenge basobanukirwa neza imikorerere n’imikoranire y’ibyo bita atomes, izi zikaba zigizwe n’ibyo bita molecules.
Molecules nazo zigizwe n’ibice bibiri birimo icyitwa protons( kiba kifitemo imbaraga bita positive) n’icyitwa neutrons( kigizwe n’imbaraga zitwa negative).
Umuvuduko mu kwiga kwe kwatumye arangiza amasomo ye mu Kamena, 2021 ubu akaba afite impamyabumenyi y’icyiciro cya kabiri cya Kaminuza mu bugenge, ibyo bita ‘bachelor’s degree in physics.’
Impamyabumenyi afite yayibonye ku giteranyo cyose cy’amanota kingana na 85%. Ni igiteranyo cyo hejeru cyane bita mu Kilatini: Summa cum laude.
Kuri Simmons, kubona iriya mpamyabumenyi ntibihagije. Ni uburyo bundi bwo kurushaho kwiga no kubona izindi zihebuje kurushaho.
N’ubwo impamyabumenyi ari ingenzi, ariko kuri iriya ngimbi ikintu gikomeye kurushaho ni ukuzaba umuhanga uzakora ikintu cy’ingirakamaro kurusha ibindi byakozwe ni ukuvuga ‘umuti cyangwa uburyo bwo gukumira ubusaza’.
Yemera ko nagera mu kindi cyiciro cy’ubumenyi azarushaho kumenya neza icyo ubugenge ari cyo kandi ngo bizarushaho kuzamura amatsiko ye.
Indwara y’umutima ya Sekuru na Nyirakuru yakanguye ubwenge bwe…
Nta kabura imvano! Uyu muhungu muto avuga ko yahisemo kwiga icyatuma abantu badapfa nyuma yo kubona uko Sekuru na Nyirakuru bazahajwe n’indwara y’umutima.
Avuga ko kugira ngo azashobore gukora umuti cyangwa ubundi buryo bwo gukumira ubusaza n’urupfu, bizamusaba guhuriza hamwe ubumenyi butandukanye buturutse mu ngeri zabwo nyinshi kugira ngo arebe icyavamo cyatuma abantu badasaza ngo bapfe.
Umuti ashaka kuzakora ni uwo gusimbuza inyama z’umubiri abantu basanganywe, akazishakira izazisimbura zikozwe mu bindi bintu bidashobora kwandura ngo bibore cyangwa birware kubera udukoko nka microbes, viruses na bacteria.
Ati: “ Ndashaka kwiga ibintu byinshi, ngahuza ubumenyi nkuye hirya no hino kandi nizeye ko ubwo bumenyi buzamfasha gucyemura ihurizo ryo kumenya uko abantu babaho batarwara, badasaza, badapfa.”
Laurent Simons avuga ko akunda kwicura kare akagirana ibiganiro n’abandi banyeshuri ndetse n’abashakashatsi bakorana mu mushinga wo kumenya imikorere y’amahame ya bwa bugenge twavuze haruguru.
Avuga ko abyuka kare kubera ko aba yaryamye kare, akaruhuka.
Nyuma yo kwiga akunda gukina n’abandi bana, kandi avuga ko yirinda kugira icyo abaganiriza ku by’amasomo ye, ahubwo ahitamo gukina nabo nk’uko n’abandi bana basanzwe bakina.
Yemeza ko Kaminuza ya Antwerp ari yo y’ingenzi kuri we, ariko akavuga ko hari izindi ajya akorana nazo zo muri Israel, u Bwongereza na Leta zunze ubumwe z’Amerika.
Yizera ko narangiza amasomo ye muri iriya Kaminuza, akabona impamyabumenyi y’ikirenga( PhD) mu bugenge, azashaka aho ashyira inzu ye y’ubushakashatsi mu bugenge, azajya akoreramo ubushakashatsi bwe.


text:
Ibyerekeye Isosiyete
Yashinzwe mu 2001, Universe Optical yateye imbere muri imwe mu zikora umwuga wo gukora lens hamwe n’umusaruro ukomeye, R&D ubushobozi nampuzamahangauburambe bwo kugurisha.Twiyemeje gutanga aportfolioy'ibicuruzwa byujuje ubuziranenge birimo lens ya stock hamwe na digitale yubusa ya RX.
Ubwiza bwacu
Lens zose zakozwe mubikoresho byujuje ubuziranenge kandi zirasuzumwa neza kandi zipimwa ukurikije inganda zikomeye nyuma yintambwe zose zakozwe.Amasoko akomeje guhinduka, ariko umwimerere wacuaspiration kumiterere ntabwo ihinduka.
Ibicuruzwa byacu
Ibicuruzwa byacu bya lens bikubiyemo hafi yubwoko bwose bwinzira, uhereye kumurongo wambere wicyerekezo kimwe 1.499 ~ 1.74, cyarangiye kandi kirangiye, bifocal na fokusiyo, kugeza kumurongo utandukanye ukora, nka lens ya blucut, lens fotochromic, coatings idasanzwe. , nibindi Kandi, dufite laboratoire ya RX yohejuru na edging & bikwiye laboratoire.
Gutwarwa nishyaka ryo guhanga udushya nikoranabuhanga, Isanzure niburigihekurenga imipaka no gukora ibicuruzwa bishya.
Serivisi yacu
Dufite abakozi barenga 100 ba injeniyeri na tekiniki kugirango ibicuruzwa byacu birusheho kwizerwa na serivisi zacu zumwuga.
Twese twatojwe neza nibicuruzwa byinzobere nubumenyi mpuzamahanga mubucuruzi.Gukorana natwe, uzasanga itandukaniro ryacu nabandi: amahame yimyitwarire yacu ashinzwe, itumanaho ryiza kandi ryubahiriza igihe, gukemura ibibazo hamwe nibyifuzo, nibindi.
Ikipe yacu
Kwohereza hanze nkubucuruzi bukuru, isosiyete yacu ifite itsinda ryumwuga wohereza ibicuruzwa byabantu barenga 50, buriwese akora buri nshingano mugihe kandi neza.Umukiriya wese, mukuru cyangwa muto, umusaza cyangwa mushya, azaba afite serivisi ziturutse kuri twe.
Ibicuruzwa byacu
Ibicuruzwa byacu hafi 90% byoherezwa kwisi yose kubakiriya bagera kuri 400 bakwirakwira mubihugu 85 rwose.Nyuma yimyaka mirongo yohereza hanze, twakusanyije kandi dusobanukirwa uburambe nubumenyi kumasoko atandukanye.


text:
Ubworozi bw’amafi butanga 10% gusa by’umusaruro wayo - RAB
Umuyobozi mukuru wungirije w’Ikigo cy’Igihugu gishinzwe guteza imbere Ubuhinzi n’Ubworozi (RAB), ushinzwe Ubworozi, Dr. Solange Uwituze, arashishikariza ba rwiyemezamirimo gukora ubworozi bw’amafi ku bwinshi hagamijwe umusaruro wayo ukarenga uboneka mu burobyi kuko ukiri 10%.
Yabitangaje ku wa Kabiri tariki ya 18 Ukwakira 2022, ubwo hatahwaga umushinga w’ubworozi bw’amafi wa Gishanda witezweho kujya utanga umurama w’amafi ugera kuri Miliyoni imwe ku mwaka.
Gishanda Fish Farm ni umushinga ugamije kuzamura imibereho myiza y’abaturage baturiye ikiyaga cya Gishanda, binyuze mu bworozi bw’amafi.
Wateguwe n’Ikigo gishinzwe gucunga Pariki y’Akagera (AP), iyu mushinga utegura umurama w’amafi ukanayorora hifashishijwe imirasire y’izuba ndetse n’amazi, ariko bidakorewe mu kiyaga cyangwa icyuzi.
Kuri ubu umaze guha Koperative ikorera mu kiyaga gihangano cya Gishanda, amafi 100,000 yo korora ndetse bakaba banateganya kuzabongera andi 50,000.
Uretse n’ibyo ngo uyu mushinga uzajya ugurisha abo baturage 10% by’umusaruro wabo, ku giciro kiri hasi y’ikiri ku isoko hagamijwe kurwanya imirire mibi.
Sebazungu Alexandre umwe mu borozi b’amafi mu kiyaga gihangano cya Gishanda, avuga ko n’ubwo bahawe icyororo ariko bakibona umusaruro mucye ku buryo batabasha kubona inyungu bari biteze.
Impamvu y’uyu musaruro mucye ngo ni amarebe ari mu kiyaga borororemao, ku buryo bifuza inkunga yo kuyakuramo kuko bo ubwabo byabananiye.
Agira ati “Ubundi turoba iminsi 11 mu kwezi aho 10 ari iya koperative naho undi umwe ukaba uw’abanyamuryango. Umusaruro tubona muri iyo minsi ni hagati y’ibiro 300 na 500. Kubera amarebe arimo atuma amazi akonja ntabashe gukura, avuyemo umusaruro wakwiyongera ariko ubushobozi bwacu ntibwayakuramo keretse tubonye inkunga.”
Avuga ko ku bushobozi bwabo bakoze umuganda bakuramo ari ku nkombe ariko ari muri metero eshanu arabananira kuko ubwo bushobozi batabufite.
Ngo bagerageje kureba ababafasha kuyakuramo babaca amafaranga arenga Miliyoni esheshatu.
Dr. Uwituze, avuga ko mu Rwanda haba uburobyi n’ubworozi bw’amafi, ubworozi bw’amafi bukaba buzana 10% by’umusaruro w’amafi mu Gihugu, ubu ugeze kuri toni 39,400 ku mwaka.
Gusa ngo hari intego ko ubworozi buzamuka cyane bukagera ku kigero cy’uburobyi cyangwa bukaharenga.
Avuga ko iyi gahunda yo korora hatifashishijwe amazi magari izafasha cyane, kandi igeze n’ahandi byarushaho kuzamura umusaruro w’amafi.
Avuga ko uru ari urugero rw’ibishoboka ku buryo n’abandi bashoramari bakwiye kubwitabira, kuko budakeneye ibiyaga cyangwa ibyuzi.
Muri gahunda ya Leta y’imyaka irindwi ngo bafite intego yo kujya babona umusaruro w’ibikomoka ku mafi ungana na toni 127,000 ku mwaka.
Ati “Turacyari kuri toni 39,000, ubworozi nk’ubu mwabubonye aho bakoresha umuriro w’izuba, amazi asanzwe atari ngombwa ibigega. Uyu ni umushinga mwiza ni urugero rw’ibishoboka, bafite na gahunda yo kwigisha abaturage ubworozi bw’amafi hakaboneka ibiribwa by’abana tukarwanya imirire mibi, bakagurisha umusaruro usigaye bakazamura ubukungu bw’imiryango yabo.”
Naho ku kibazo cy’amarebe ari mu kiyaga gihangano cya Gishanda, cyororerwamo na Koperative y’abaturage begereye iki kiyaga ngo atubya umusaruro w’amafi, avuga ko hakwiye kwifashishwa umuganda w’abaturage mu kuyakuramo aho gutekereza gushyiramo abantu bahembwa.
Agira ati “Ubundi umworozi akwiye kurwanya ayo marebe kuko akura bayareba, muri Nyagatare iki kibazo cyari gihari kandi aborozi bakoze imiganda bayakuramo inka zibona amazi, tuzafatanya hari n’ubwo twazana abo ba Nyagatare bakabereka uko bikorwa.”
Umuyobozi mu Rwego rw’Igihugu rw’Iterambere (RDB), ukuriye ishami rishinzwe Ubukerarugendo no kubungabunga Pariki z’Igihugu, Ariella Kageruka, avuga ko uyu mushinga wa Gishanda Fish Farm ari igisubizo, kuko abaturage bahabwa ubumenyi ku bworozi bw’amafi ku buntu, kandi bakabaha n’amafi yo korora ku buntu.
Na we avuga ko iri koranabuhanga mu bworozi bw’amafi rigeze henshi byazamura umusaruro w’amafi.
By’umwihariko kuba watangirijwe ku baturage begereye Pariki y’Akagera, bizanafasha mu kuyibungabunga aho kujya guhiga inyamanswa muri Pariki.
Uyu mushinga ubu wahaye abaturage abaturage b’Umudugudu wa Rwabarema, Akagari ka Cyarubare Umurenge wa Kabare, umuriro ukomoka ku mitasire y’izuba n’amazi meza kuko mbere bakoreshaga ay’ikiyaga gihangano, ndetse n’akazi ku rubyiruko rugera kuri 30.
Kugira ngo uyu mushinga ugerweho, wuzuye utwaye Miliyari ebyiri z’Amafaranga y’u Rwanda.
MENYA UMWANDITSI
Umunyamakuru wa Kigali Today/KT Radio
@ SEBASAZAGEmman1


text:
Kunywa amata arimo ubuki ni ingenzi ku buzima bw’umuntu ,ndetse bifite akamaro gakomeye.Ubuki bukoreshwa ahanini kubera ubushobozi bufite bwo gusukura no gusohora uburozi mu mubiri (Antioxidants), kurwanya bagiteri n’imiyege, ndetse no kurinda ububyimbirwe bw’umubiri. Amata yo akungahaye cyane kuri vitamin n’imyunyungugu y’ingenzi; harimo vitamin A, D naza B zitandukanye ndetse na Calcium.
Dore akamaro k’uruvange rw’amata n’ubuki ku buzima bw’umuntu mu gihe abikoze buri munsi:
1.Kurinda gusaza
Ukwifuriza ibyiza, akwifuriza guhorana amata n’ubuki, icyo biba bivuze; ni ukwifurizanya itoto rihoraho. Uruvange rw’ubuki n’amata rugirira akamaro gakomeye umubiri, kuko birinda gusaza, bityo ugahorana itoto. Mu mico itandukanye kuva cyera ku isi, wasangaga abantu banywa amata arimo ubuki kugira ngo bahorane itoto.
Amata n’ubuki bifatiwe hamwe bigira ubushobozi bwo gusukura no gusohora uburozi mu mubiri, bityo uburozi buzwi nka Free radicals, buzwiho kwangiza uturemangingo tw’umubiri, bugasohoka. Birinda uruhu gusaza, gukanyarara ndetse no kuzana iminkanyari.
2.Kurinda no gukomeza uruhu
Uruvange rw’amata n’ubuki bifite ubushobozi bwo gusukura uruhu no gukuramo mikorobe. Iyo bifatiwe hamwe, bituma uturemangingo tw’uruhu twiyuburura kandi tukarushaho kugaragaza itoto. Hamwe mu hantu hongererwa ubwiza bw’uruhu hazwi nka spa, hari aho uzasanga boga amata n’ubuki mu kongerera uruhu ubwiza.
Gufasha igogorwa kugenda neza
Ubuki ni isoko nziza ya prebiotics, ni intungamubiri zifasha ikorwa, ikura ndetse no kwiyongera kwa bagiteri nziza ziba mu gifu n’amara zigafasha mu igogorwa. Prebiotics zifasha kandi kwiyongera kw’izindi bagiteri; bifidobacteria, ziboneka mu mata, zikaba probiotic. Byose bifatanyiriza hamwe mu gutuma bagiteri nziza zibasha kubaho no kwiyongera, zigafasha igogorwa kugenda neza.
3.Kurinda ibibazo byo kubura ibitotsi
Amata n’ubuki byagiye bikoreshwa kuva cyera nk’umuti urinda gusinzira nabi no kubura ibitotsi. Iyo bifatiwe hamwe bivanze, byongera aka kamaro ku buryo butangaje. Ubuki buri mu masukari macye meza, afasha mu kuringaniza umusemburo wa insulin, nawo ugafasha imisemburo ya tryptophan (soma; tiriputofane), kurekurwa mu bwonko.
Uyu musemburo wa tryptophan uhindurwamo serotonin, ukaba umusemburo utuma umubiri uruhuka neza. Serotonin nayo ihindurwamo umusemburo wa melatonin, ufasha mu gusinzira. Mu gihe ufite ibibazo byo kudasinzira neza cg kubura ibitotsi, uru ruvange rw’ubuki n’amata rushobora kugufasha.
4.Gukomeza amagufa
Ubuki bufasha mu kwinjiza calcium ihagije mu mubiri, ikaba iboneka cyane mu mata. Iyo amagufa agize calcium ihagije biyafasha gukomera, no kutavunguka, bityo bikakurinda indwara zikunze kwibasira amagufa, cyane cyane uko umuntu agenda asaza; ahanini bitewe n’umubiri uba utagishoboye kwinjiza calcium ihagije.
Urugero rukwiriye rwa calcium rurinda indwara yo kuvunguka kw’amagufa izwi nka osteoporosis ndetse no kubyimbirwa mu ngingo.
5.Kongera imbaraga
Ubuki buzwiho kongera imbaraga, ahanini kubera amasukari y’umwimerere abonekamo. Ikirahuri cy’amata arimo ubuki mu gitondo, gishobora kugufasha kongera imbaraga. Amata abonekamo proteyine, naho ubuki bukabamo amasukari yongera ingufu n’imikorere y’umubiri.


text:
Forklift Yumuziga Ikurikirana
Ibisobanuro birambuye
Ibiranga ibicuruzwa
Imikorere y'ibikorwa / Amakuru ya tekiniki
Inyungu z'umusaruro:
1.Wilson Forklift Yumuzigo wikurikiranya ikoresha ubuziranenge bwambere mpuzamahanga busanzwe burenze urugero hagati ya moteri ikonjesha hamwe nimbaraga za 375, ifite ububiko bunini nimbaraga nini.
2. Amashanyarazi atezimbere yamashanyarazi yimashini hamwe nibisanzwe mpuzamahanga, ibyuma byose bifata imiterere yinyo ya tekinike kugirango byemeze neza kandi urusaku ruke kumashini yipakira.Ibyuma byerekanwe neza, hamwe na KD shift imikorere ikora neza.
3.Ikoranabuhanga rya patenti kuri hydraulic yuzuye ya feri yumuhanda hamwe na feri yumwimerere yatumijwe hanze byemeza feri neza.Rero, imashini ziremereye zirashobora kwimuka no guhagarara nkuko ibyifuzo byumushoferi, ndetse nibicuruzwa kuri fork / jack.
4. Amapine ni 24.00R35 amapine yicyuma.Ubushobozi ntarengwa bwo gutwara ipine imwe ni toni 55, butuma amakamyo ya Wilson ya forklift yujuje ibisabwa kugirango akazi gakorwe.
5. Kugenzura indege hamwe na hydraulic yuzuye byongerera imbaraga imikorere kandi biroroshye.
6. Tekinoroji yacu bwite yo kwimenyekanisha no kuyikoresha byorohereza abakoresha interineti.Sisitemu yo gucunga kure ibika inyandiko kumikoreshereze yimitwaro ya forklift.Bene ibyo byemerera kure kumenya no gusuzuma, kimwe no gucunga mudasobwa.
7. Kwiyubaka kwamaboko, imbaraga ziremereye zishushanyije, imbaraga nyinshi hamwe nuburinganire buringaniye hamwe nisesengura ryibintu bitagira ingano kubice byingenzi …… ibi byose byemeza neza ko bikora neza ahantu habi.
8. Tekinoroji yo kwisiga ikomatanya itanga amavuta mugihe gikwiye, igabanya gutakaza ingufu kandi ikongerera igihe cyibice nibikoresho byikamyo.
9. Ihererekanyabubasha ryemera inzibacyuho kugirango yongere imbaraga kandi atezimbere ubuzima bwa serivise.Imiyoboro yo hagati yimbere yerekana shitingi ihuza hinge ihuza hagati-ya radiyo, itanga inguni imwe hagati yikarita hamwe nuhererekanyabubasha iyo ihindutse, bityo ingufu nziza zikagerwaho.
Nyuma yo kugurisha:
Garanti:Wilson yizeza garanti yumwaka umwe cyangwa 2000 kumasaha yose yimashini zipakurura imitwaro iremereye yatuguze.Mugihe cya garanti, mugihe hari inenge yikamyo itwara imizigo cyangwa ibice byabigenewe mubikorwa bisanzwe, igice gifite inenge kizasanwa cyangwa gisimburwe kubusa.
Ibice by'ibicuruzwa:Wilson yitangiye guha abakiriya bacu ibice byukuri byabigenewe kurwego rwo hejuru.Turemeza neza imyitozo ngororamubiri n'imikorere ikwiye.Wijejwe no gutanga byihuse na serivisi.Nyamuneka ohereza ibice byawe bisabwa kuri twe, hanyuma utondeke amazina yibicuruzwa, nimero yicyitegererezo cyangwa ibisobanuro byibice bisabwa, turemeza ko ibyifuzo byawe bizakemurwa vuba kandi neza.
Kwiyubaka:Wilson arashoboye guha abakiriya bacu videwo rusange yo kwishyiriraho imashini igoye ya forklift yimashini n'ibikoresho.Kandi nyuma yibyo, tuzakora igenzura ryimashini yose kandi duhe abakiriya bacu amakuru yipimisha yo kwishyiriraho no gukora.Turashobora kandi kohereza abatekinisiye naba injeniyeri kugirango dufashe umukiriya wacu gukora ibikorwa byo kwishyiriraho no kubungabunga igihe bibaye ngombwa.
Amahugurwa:Wilson atanga ibikoresho byiza kandi arashobora gutanga serivisi zamahugurwa kubakoresha batandukanye.Amahugurwa akubiyemo amahugurwa y'ibicuruzwa, amahugurwa y'ibikorwa, kubungabunga ubumenyi-buhanga, ubumenyi-tekinike, amahame, amategeko n'amabwiriza yo kugenzura n'ibindi.Turi abaterankunga kubakiriya bacu.


text:
Bikira Mariya utasamanywe, ku wa 08 Ukuboza 2015.
AMASOMO: 1º. Intg. 3, 9-15.20; 2º. Ef 1, 3-6.11-12; 3º. Lk 1, 26-38
Roho Mutagatifu azakumanukiraho
1.Duhimbaze mu byishimo uyu munsi mukuru wa Bikira Mariya utarasamanywe icyaha. Amagambo Malayika yamubwiye, ni yo ngize insanganyamatsiko y’iyi nyigisho. Ibyabaye kuri Bikira Mariya ntibishoboka bitari ku bwa Roho Mutagatifu. Bikira Mariya ubwe nk’umuntu yaratunguwe yibaza uko agiye guhita asama kandi nta mugabo! Ukuri ko yahise yumva, ni uko uwo yari agiye gusama byumvikanaga ko ari We mahirwe ya bose uko Malayika yamutakaga. Twibuke ko none dutangira Umwaka wa Yubile y’Impuhwe z’Imana. Turizezwa ibintu bihanitse bidufitiye akamaro ariko nyine ntitwumva uko tuzabishyikira. Aya magambo ya Malayika Gaburiheli abwiwe buri wese muri twe: Roho Mutagatifu azakumanukiraho.
2.Umugambi w’Imana ugomba gusohora. Igihe iremye muntu yashakaga ko asangira ibyishimo bidashira na yo. Muntu amaze gucumura yahindutse umurangarizwa wibona yambaye ubusa, nta reme ry’ubuzima yiyumvamo mbese yiyumva nk’uri mu cyeragati adafite icyo yishingikirizaho. Uko ni ko tugerageje kumva kuriya kwambara ubusa kwa Adam una Eva. Imana ntiyazuyaje mu gutabara muntu kuko yanahise imusezeranya ko uko biri kose azatsiratsiza iyo kareganyi yihanangirijwe muri aya magambo: “Nshyize inzigo hagati yawe n’umugore, hagati y’urubyaro rwawe n’urubyaro rwe; ruzakujanjagura umutwe, nawe urukomeretse ku gatsinsino”. Mu ntangiriro iyo, ubwo Adam na Eva badukururiye umuvumo muri kamere yacu, ni ho haturutse urupfu rwacu kuri roho no ku mubiri. Nta bundi buryo Imana yahisemo kugira ngo izahure bene muntu usibye kwigira umuntu yo ubwayo. Uwo yahisemo, ntiyayitengushye. Tumuririmbe tumuvuge ibigwi: “Dore Imana yaguhisemo ngo uzabyare Umucunguzi, maze igusesuraho ingabire, nawe Mawe urayikundira…”. Ni yo mpamvu duhimbaza Ubutasamanywe icyaha bwe bwabaye impamo mu kwemera ijana ku ijana ugushaka kw’Imana. Umuntu wese wiyoroheje akemera ugushaka kw’Imana, nta kabuza, Roho Mutagatifu ni we wikorera byose muri we.
3.Natwe turizeye. Muri uyu mwaka wose, Papa wacu yatekereje ko byadufasha kwibuka ko Imana itugirira impuhwe dukwiye kwakira ngo zitubesheho. Uko isi ihagaze muri iki gihe, biragaragara ko yatewe na Sekibi; yemeye kuganira na Mushukanyi uhora abunza ibye kandi bigakurura benshi bikabararura, bikabambika ubusa bakabaho nta reme ry’ubuzima bifitemo. Nta kundi twasobanura urudubi rw’ibyaha biturimo kuri iyi si. Uko biri kose, twizera ko ibintu bizahinduka: hakenewe abantu bigana Bikira Mariya bakumvira Data Ushoborabyose. Kandi nta gushidikanya Roho Mutagatifu azatumanukiraho nitumwiyambaza twishingikirije Impuhwe z’Imana zihoraho iteka. Nta gushidikanya azatumanukiraho niduhagurukira gushakashaka izo Mpuhwe mu ntebe ya Penetensiya, muri Ukarisitiya no muri Rozari Ntagatifu. Tuzabyiteho uyu mwaka wose, ntituzateterezwa.
YEZU KIRISITU asingizwe. Umubyeyi Bikira Mariya adutwikire mu gishura cye kizira ubwandu bw’icyaha. Abatagatifu duhimbaza kuri iyi tariki na bo badusabire: Elifrida, Ewukari, Liliyana na Narisisa wa YEZU.
Padiri Cyprien BIZIMANA


text:
Ku itariki ya 10 Ukwakira 2021, Papa Fransisko yatangije Sinodi y’abakristu bose izasozwa na sinodi y’abepiskopi izabera i Roma mu kwezi kwa 10 umwaka wa 2023. Buri mwepiskopi, muri Diyosezi yaragijwe, akaba asabwa gutangiza uru rugendo rwa Sinodi. Mu by’ukuri, Papa Fransisko arifuza ko Kiliziya iba ihuriro ritega matwi, rimenyera kuganira, arashaka ko Kiliziya ivumbura bundi bushya kamere yayo, ikarangwa no kujya inama, ikakira icyo Roho Mutagatifu abwira ababatijwe bose. Icyo Sinodi igamije ni ugushimangira umwanya uwabatijwe wese afite mu buzima no mu butumwa bwa Kiliziya. Insanganyamatsiko y’iyi Sinodi igira iti: Kiliziya igendera hamwe: ubumwe, ubufatanye no ubutumwa.
Ni muri urwo rwego, ku wa kane, tariki ya 03/02/2022, Diyosezi Gatolika ya Gikongoro yinjiye ku mugaragaro mu rugendo rwa Sinodi ku rwego rwa Diyosezi. Uyu muhango watangijwe n’Igitambo cya Misa cyahimbajwe n’Umwepiskopi wa Diyosezi, Nyiricyubahiro Myr Célestin HAKIZIMANA, akikijwe n’abapadiri bakorera ubutumwa muri Diyosezi ya Gikongoro, abihayimana n’abakristu bahagarariye abandi mu nzego zitandukanye. Mu nyigisho, Umushumba wa Diyosezi yasabye abapadiri, abiyeguriyimana n’abalayiki ko bagomba kurushaho gukora ubutumwa mu bumwe no mu bufatanye. Ati: “Twese hamwe, Umwepiskopi, Abapadiri, Abiyeguriyimana n’abalayili, tugendere hamw. Sinodi muri Diyosezi yacu, mu maparuwasi yacu, mu masantarali yacu, mu miryango remezo yacu, mu ngo iwacu, mu mashuri yacu, mu mavuriro yacu, mu butumwa bwacu bwose”.
Nyuma y’Igitambo cy’Ukaristiya, hakurikiyeho inyigisho yatanzwe na Padiri Yohani w’Imana MUTUYIMANA, Umurezi mu iseminari Nkuru ya Nyakibanda, akaba ari na we Umwepiskopi yashinze kuba umuyobozi w’ibikorwa by’iyi Sinodi. Muri iyi nyigisho yasobanuye icyo ari cyo Sinodi, amateka ya Sinodi, icyo iyi sinodi igamije, n’uko izakorwa.
Muri rusange, ijambo “Sinodi”, ugenekereje mu Kinyarwanda, risobanura “Kugendera hmawe no kugendana tumurikiwe na Roho Mutagatifu n’Ibyanditse Bitagatifu”. Twese hamwe rero abakristu (Papa, abepiskopi, abapadiri, abadiyakoni, abiyeguriyimana n’abalayiki), dufitanye ubumwe. Kiliziya ni iyacu twese, igomba kwitangirwa na buri wese, kandi buri wese akayitangira hamwe n’abandi. Kugendana no kugendera hamwe ni yo nzira Imana yifuza kuri Kiliziya muri iki gihe. Umukristu wese afite uruhare mu kubaka Kiliziya. Mu maso y’Imana, twese turareshya, kuko Batisimu itugira umwe muri Kristu. Nta mukristu uhejwe mu muzabibu wa Nyagasani, kuko twese Batisimu itugira intumwa. Muri Kiliziya, buri wese afite agaciro, buri wese arakenewe, buri wese ni nk’ishyiga ry’inyuma.
Iyi Sinodi yafunguwe muri Diyosezi ya Gikongoro ni urugendo ruzakorwa kugeza mu kwezi kwa Nyakanga 2022 ku rwego rwa Diyosezi. Ariko ikazasozwa ku rwego rw’isi yose na Sinodi y’Abepikopi izabera i Roma mu kwezi kwa Ukwakira 2023.
Reba amafoto hasi:


text:
BLOG
Jenda
Gusobanukirwa jenda
Iri somo rizagufasha gusobanukirwa ibyerekeye jenda, itandukaniro rya jenda n’igitsina, ndetse n’uko igomba gukoreshwa muri sosiyete mu guhindura imyumvire n’imibanire y’abagabo n’abagore.
Kuyobora Ibiganiro kuri jenda
Iri somo rizakongerera ubumenyi buzagufasha mu gutanga ibiganiro kuri jenda mu bagabo no mu bagore aho ukorera cyane cyane mu bice by'icyaro. Niba ukorana n'amatsinda y'abahinzi, koperative, ingo zo mu cyaro cyangwa se n'abaturage muri rusange, wahisemo neza gukurikira iri somo.
Guhangana n’ihohoterwa rishingiye ku gitsina
Iri somo rizagufasha gusobanukirwa ihohoterwa rishingiye ku gitsina, aho rituruka, n'icyo wakora nk'umuyobozi w'ibanze, umujyanama cyangwa umukangurambaga mu kurirwanya. Iri somo ryigisha zimwe mu mpamvu zitera ihohoterwa rishingiye ku gitsina, uko zakumirwa, ndetse nuko wafasha uwahuye naryo.
Gushyira jenda mu buhinzi
Iri somo rizagufasha gusobanukirwa icyo jenda ari ku bahinzi n’abakozi bakora mu buhinzi mu Rwanda muri rusange. Uraza gusobanukirwa ihame ry'uburinganire muri gahunda z'ubuhinzi n'ubworozi, ndetse n’inyungu yo kwita kuri iri ihame mu iyamamazabuhinzi.


text:
Inyigisho yo ku wa kane w’icyumweru cya 26 gisanzwe, Umwaka A
Ku ya 02 Ukwakira 2014 –Abamalayika barinzi
Amasomo tuzirikana: 1) Yobu 19, 21-27; 2) Lk 10, 1-12
1. Yezu akomeje umurimo we wo gukiza abatuye isi adutumaho intumwa ze.
Nyuma y’aho Yezu atoreye intumwa 12 zizwi mu mazina yazo: Simoni Petero na Andereya muruma we, Yakobo na Yohani bene Zebedeyi, Filipo na Baritoromayo, Tomasi na Matayo, Yakobo mwene Alufeyi na Tadeyo, Simoni w’I Kana na Yuda Isikariyoti (Reba Lk 6,14-16; Mt 10,1-4; Mk 3,13-19), uyu munsi umwanditsi w’ivanjili aratwereka Yezu atoranya mu bigishwa beabandi mirongo irindwi na babiri, akabaha ubutumwa. Dushobora kwibaza ibi bibazo: ese ko Yezu atoye abandi bigishwa mirongo irindwi na babiri, za ntumwa icumi za mbere zananiwe ubutumwa? Hoya ntizananiwe ubutumwe. Aba bigishwa mirongo irindwi na babiri ni abagomba kunganira ziriya ntumwa icumi n’ebyiri. Umwanditsi w’iyi vanjili ntatubwira amazina y’izi ntumwa 72. Ikizwi ni uko zatoranyijwe mu bantu bakurikiraga Yezu. Ntibaje gusimbura za ntumwa 12 Yezu yatoye ; ahubwo baje gufatanya kwamamaza ingoma y’Imana. Ubushobozi bwabo ntibusumba ubw’intumwa 12 ; kuko umwe muri bo(Matiyasi) yazamuwe mu ntera, agasimbura Yuda Isikariyoti wagambaniye Yezu. Mutagatifu Inyasi asanisha abigishwa mirongo irindwi na babiri n’abadiyakoni, naho Mutagatifu Yoronimo we akabasanisha n’abapadiri ; mu gihe Kiliziya isanisha intumwa icumi n’ebyiri n’abepiskopi. Aba bigishwa 72 n’intumwa 12 bose icyo bahuriyeho ni ukwamaza Ingoma y’Imana, bakarangiza inshingano zabo muri ya mirimo itatu y’umusaseridoti wese :Kwigisha, Kuyobora no gutagatifuza imbaga y’Imana.
2. Umurimo wo kogeza ivanjili ni igikorwa kihutirwa.
Umwanditsi w’ivanjili atubwira ko Yezu yohereje abigishwa mirongo irindwi na babiri, babiri babiri mu migi n’ahandi hose kwigisha ko Ingoma y’Imana yegereje kandi bategurira abantu guhura na Yezu. Umurimo wo kogeza ivanjili ni igikorwa kihutirwa, niyo mpamvu, Yezu asaba abigishwa yohereza mu butumwa kudatinda mu nzira baramukanya ; tubyumve neza, Yezu ntashaka gutoza abigishwa be ikinyabupfura gike, ahubwo arashaka kwereka abigishwa be ko kwamamaza Ijambo ry’Imana ari igikorwa cy’indasimburwa.
3. Umurimo wo kwamamaza Ijambo ry’Imana ntubagikanwa
Yezu yagize ati: “ntimugire icyo mujyana”(Lk 10,4) , arongera ati “ murye icyo babahaye”( Lk 10,8). Abagenerwabutumwa bagomba kumenya ko “umukozi akwiriye igihembo cye”. Ntibikwiye rwose ko umusaseridoti yareka gusoma Missa, kwigisha ijambo ry’Imana cyangwa gutanga amasakaramentu, yagiye gucuruza , guhinga se, cyangwa yagiye mu kandi kazi kamwinjiriza inyungu runaka ngo akunde abeho. Inkunga ifatika ya buri mukristu, ya buri mugenerwabutumwa ni ikimenyetso cyo kwitanga tugirira Imana n’abavandimwe kugira ngo ituro rifatika rihinduke igikoresho cyo kwamamaza Inkuru nziza mu bantu. Kutakira abo Yezu atuma ni ikimenyetso cyo kutamenya gushimira Imana, yo ishaka kutugeza k’umukiro. Yezu yashatse ko abasaseridoti babeshwaho n’abagenerwabutumwa. Kwakira abatugezaho Ivanjili bituzanira umugisha n’amahoro ; naho kutakira abatugezaho Ivanjili bikatuzanira umuvumo.
4. Njyewe na we, Yezu aradukeneye ngo tubwire abantu ko ingoma y’Imana yegereje.
Mu butumwa Papa Fransisko yatanze k’umunsi w’Iyogezabutumwa mu mwaka wa 2013, yagize ati: “ndifuza ko mwese mwaba abamamaza Inkuru nziza ya Kristu”. Ni byo koko umubyeyi w’umukristu wakiriye Isakaramentu ryo gukomezwa ashobora kwamamaza Inkuru nziza mu rugo rwe atoza abana be gusenga, abatoza gusoma no kuzirikana Ijambo ry’Imana, abatoza gutanga ituro rya Kiliziya rifasha mu murimo w’iyogezabutumwa ; umwarimu w’umukristu na we ashobora kuba umwogezabutumwa igihe atoza abanyeshuri be inzira iganisha ku Mana ; kwamamaza inkuru nziza rero birareba umukristu wese, cyane cyane mu ngero nziza atanga. Hose Yezu aradutuma, nta mupaka.
5. Abo Yezu atuma bagomba kurangwa n’ubushishozi ndetse n’ubwuyumaganye
Yezu ati “ dore mbohereje nk’abana b’intama mu birura”. Ibirura Yezu avuga si bya bindi byibera mu mashyamba, si inyamaswa bunyamaswa, ni abantu buntu ; ni abantu badashaka kwakira Ijambo ry’Imana, ni abantu batambamira Ijambo ry’Imana, ni abantu badashaka kumva Imana ishobora byose isengwa, ahubwo abao bantu ubwabo nibo bifuzwa kuramywa cyangwa bakifuza ko ibigirwamana byabo bisengwa. Ibyo birura tugomba kubirwanya, tudakoresheje imyambi n’amacumu cyangwa izindi ntwaro z’ab’isi, ahubwo dukoresheje intwaro nkiristu arizo : isengesho, kubasabira guhinduka, urukundo, ukwizera n’ukwemera. Uwo ibyo birura bigerageje kurya Imana iramurwanirira nk’uko yarwaniriye shadaraki,Meshaki na Abidinego (Dan 3). Dufite abamalayika barinzi twahawe n’Imana, twere kugira ubwoba bw’ibirura.
6. Wigira ubwoba, ufite Umumalayika wahawe n’Imana ngo akurinde
Mu byiza Imana yaremye, hari ibiboneka n’ibitaboneka. Mu bitaboneshwa amaso y’abantu, dusangamo abamalayika, ariko iyo bibaye ngombwa, hari igihe abamalayika bafata isura y’abantu, bakagaragara. Ni byo koko abamalayika b’Imana bashushanya ubwiza butarutwa bw’Imana kimwe n’ikuzo ryayo. Turasingiza Imana kuko yatwoherereje Abamalayika ngo bajye baturinda. Tuzanerwa by’agahebuzo igihe tuzaba dufatanya na bo gusingiza Imana mu Ijuru.
Mu isezerano rya kera bakunze kuvuga kenshi ukuntu Abamalayika bagobotse abantu. Dufate nka Malayika Rafayile igihe aherekejeTobi mu rugendo n’igihe Nyagasani Imana abwiye Musa ati :”Nzohereza Umumalayika imbere yawe” Naho muri Zaburi ya 91 turirimba tuti: « Kuko yagutegekeye Abamalayika be kukurinda mu nzira zawe zose. Bazagutwara mu biganza byabo, ngo ibirenge byawe bitazatsitara ku ibuye ». Na Yezu ubwe yavuze iby’Abamalayika ku byerekeye abana bato. « Mwirinde kugira uwo uwo musuzugura muri abo bato ; koko rero ndababwira ko mu ijuru Abamalayika babo badahwema kureba uruhanga rwa Data wo mu ijuru”.
Nk’uko tubiriririmba mu bisingizo by’Abamalayika, abamalayika bafite akamaro kenshi :
Abamalayika Bahora baririmba ibisingizo by’Imana Nyirubutagatifu gatatu,
Abamalayika bahorana ikuzo rya Nyagasani n’umuriro w’urukundo rwe,
Abamalayika bahora basabwa n’ibyishimo byose by’ijuru iyo umunyabyaha yisubiyeho,
Abamalayika bageza imbere y’Ushoborabyose ubutindi bwacu n’ibyifuzo byacu,
Abamalayika bihutira kudutabara mu byago byose duhura na byo,
Abamalayika badushyigikira mu ntambara duhura na zo,
Abamalayika bageza roho zacu ku Mana Nyirimpuhwe,
Abamalayika bakora ubutaruhuka ngo batugeze ku munezero barimo
Natwe abantu umunsi, Igihe tuzarangiza ubuzima bwacu hano ku isi dutunganye, tuzasa n’Abamalayika, dufatanye gusingiza Imana, tugira tuti : «Nyirubutagatifu, Nyirubutagatifu, Nyirubutagatifu,ni Nyagasani Imana Umutegetsi w’ingabo. Ijuru n’isi byuzuye ikuzo rye. Nahabwe impundu mu ijuru. Hasingizwe uje mu izina rya Nyagasani. Nahabwe impundu mu ijuru. »
Dusabe : Malayika nahawe n’Imana ngo undinde, ujye unyumvisha iby’Imana, ungire inama, undengere, untegeke. Amen.
Mwamikazi wa Rozari, udusabire.
Mugire amahoro akomoka ku Mana.
Padiri Emmanuel TWAGIRAYEZU
Paruwasi ya Murunda/Nyundo


text:
Ivanjili ya Mutagatifu Mariko 2,23-28
Umunsi umwe, ku isabato, Yezu anyura mu mirima y’ingano, abigishwa be batangira kugenda bazimamfuza. Abafarizayi ni ko kumubwira bati «Dore re! Kuki bakora ibibujijwe ku isabato?» Arabasubiza ati «Ntimwasomye uko Dawudi yabigenjeje, igihe ashonje akabura uko agira, we n’abo bari kumwe? N’uko yinjiye mu Ngoro y’Imana mu gihe cy’Abiyatari umuherezabitambo mukuru, akarya imigati y’umumuriko atashoboraga kurya, kuko yari igenewe abaherezabitambo bonyine, kandi akayihaho n’abari kumwe na we?» Nuko Yezu arababwira ati «Isabato ibereyeho umuntu, nta bwo ari umuntu ubereyeho isabato! Ni cyo gituma Umwana w’umuntu agengandetse n’isabato!»


text:
Bamwe mu bagana Ikigo Nderabuzima cya Bwisige mu Karere ka Gicumbi, barasaba ubuyobozi kubakiza umuforomo Kabagambe Amos ukubita akanacunaguza abaje gushaka serivisi kuri icyo kigo nderabuzima, ku buryo hari n’abatangiye kujya gushakira serivisi ahandi, mu rwego rwo kwirinda gukubitwa.
Ni mu gihe Ubuyobozi bw’Ikigo Nderabuzima cya Bwisige bwo butifuza kugira byinshi butangaza kuri ibyo, kuko hagikorwa iperereza.
Kabagambe Amos ushyirwa mu majwi n’abagana ikigo nderabuzima cya Bwisige kubwo kubakubita no kubatuka, amaze imyaka umunani muri iki Kigo akaba akora muri serivisi zirimo no gusuzuma abarwayi, ni uburambe abarwayi n’abarwaza bavuga ko ntacyo bubamariye, kuko ngo aho guhabwa serivisi inoze bakubitwa bakanajujubywa n’uwo muforomo.
Ati“ nkanjye uherukayo kurwazayo umusaza yatumye abantu ngo bamfate banjyane ankubite, baranjyana ni uko nakerereje ibiryo, yaramfashe agiye kunkubita ndamubwira ngo ntankubite, kuko kuva navuka sindakubitwa, ariko yaranshundaguye ashaka kunkubita”.
Undi nawe ati “njye nagiye kwisuzumisha ntwite hanyuma aba ari we ujya kunsuzuma, arangije arambwira ngo nimfunge umunwa kuko siwe wanteye iyo nda nikoreye, njye mbona amashuri yize bashobora kuba baribagiwe kumwigisha ikinyabupfura, hari n’abandi benshi bakubwira ko iyo uvuyeyo atagukubise uba uri umurame”.
Kabagambe ushinjwa n’abamugana kubaha serivisi mbi arabihakana, akabisanisha n’uyu mugani ugira uti “ubuze icyo atuka inka aravuga ngo dore kiriya gicebe cyayo”.
Ku ruhande rw’Uwimana Marie Vestine umuyobozi w’Ikigo Nderabuzima cya Bwisige abajijwe iby’iki kibazo, atangaza ko ari mu iperereza rye mu baturage.
Naho Dr.Uwizeyimana Marcel uyobora ibitaro bikuru bya Byumba avuga ko icyo kibazo atari akizi, cyakora bagiye kubikurikirana.
Mujawamaliya Elizabeth umuyobozi w’Akarere ka Gicumbi wungirije ushinzwe imibereho myiza y’abaturage na we ngo icyo kibazo n’igishya mu matwi ye, gusa avuga ko bagiye kubikurikirana, kandi ko imyitwarire nk’iyo hari ibihano biyiteganyirijwe.
Bitewe na serivisi mbi bahabwa n’uwo muforomo Kabagambe Amos, avuga ko abagana Ikigo Nderabuzima cya Bwisige bavuga ko hatagize igikorwa ngo akosore imyitwarire ye cyangwa se ahimurwe, hari umubare w’abajyaga kwivurizayo bajya ahandi ndetse ko hari abahitamo kwivuza magendu, ku bwo gutinya ingaruka baterwa n’imikorere nk’iyo.
Eric Habimana


text:
Mu gihe bamwe mu bakobwa bageze kigero cyo gushaka bavugako ko bishimiye ko umuco wo gukazanura wacitse, abakurikiranira hafi ibyo kubungabunga umuco bavuga ko nubundi gukazunura ari umuco mubi utari wemewe .
Mu muco w’abanyarwanda bo hambere habagamo byinshi nk’imihango, imigenzo, imiziro n’imiziririzo bitandukanye,ibi usanga bitakirangwa mu b’ubu, cyangwa se bitakiboneka henshi mu Rwanda.
Habagaho kandi n’ibindi bitari rusange mu muco w’Abanyarwanda , ari byo kenshi byitwa “imico”, kuko ari imigenzo mibi iba yaradukanywe n’abantu runaka, itajyanye n’umuco rusange w’abenegihugu. Imwe muri iyo mico, harimo kubandwa, guterekera, kuraguza, gukazanura n’ibindi.
Abakobwa bageze mumyaka yo gushaka mumujyi wa Kigali baganiriye na Royal fm, bahamya ko bishimiye ko imwe muri iyi mico nko gukazanura yacitse cyangwa se itakiboneka henshi mu Rwanda .
Umwe muri bo utifuje ko amazina ye atangazwa, yabwiye Royal fm ati “ni ibintu biteye isoni byari gukurura n’undi muco ,kuburyo wari nko gusanga abavandimwe baryamana cg ugasanga umwana w’imfura ni uwa sobukwe . Nibyiza ko byacise kuko sinetekereza ko umwana wawe avutse agasanga yaravutse kuri papa w’uwakabaye papa we ,bitamubuza kuryamana na mushiki we ”
Undi we yagize ati “agaciro kumukobwa kabaga katitahweho kuko bamukoreshaga nkigikoresho cy’umuryango”
Abakurikiranira hafi ibyo kubungabunga umuco bavuga ko nubundi gukazunura ari Umuco wari mubi kandi utari wemewe basaba abakibikora kubireka kuko ari amakosa ,.
Umuyobozi ushinzwe guteza imbere umurage ndangamuco n’umurage ndangamateka mu nteko nyarwanda y’ ururimi n’ umuco Kanyange Godiose yagize ati”Gukazanaura ni kimwe mubyo abakurambere bacu bakoraga ariko ntago bari bose ,kuko habagaho no kubihana ntabwo byari byemewe. Ubungubu nabakibikomeza nibabireke ntabwo aribyiza, ni umuco mubi ni amakosa akomeye kandi twishimira ko bigenda bicika”
Abageze muzabukuru bavugako kuba abantu benshi bamaze guhumuka, no gusobanukirwa imigenzo myiza ikwiye gushimangirwa mu mibereho y’Abanyarwanda no mu muco wabo, biri mubyatumye uyumuco wo gukazanura ugende ukendera .


text:
Pallet yimbaho (Urashobora guhitamo cyangwa gushushanya icyitegererezo kubisabwa)
Ibisobanuro birambuye
Ibiranga ibicuruzwa
Pallet yimbaho (Urashobora guhitamo cyangwa gushushanya icyitegererezo kubisabwa)
Gushyira mu bikorwa ibipimo byigihugu: GBT2934-2007 & GB10486-1989
Nyuma yo kumisha no gushushanya, hanyuma gukata, gutegura, kumena, gushushanya inkombe, kumusenyi nibindi gutunganya kugirango ukore icyapa.Isahani yerekana umwirondoro uhambirijwe igice cyarangije kugurishwa nu musumari hamwe nibikorwa byo kurwanya.Hanyuma, Kurangiza, kuvura skid no kuvura ibishashara.
Pallet yimbaho ikoreshwa muburusiya, pinusi ya camphor nkibikoresho, igiti hamwe nikigereranyo giciriritse, gifite imbaraga zo kugonda hamwe nimbaraga zo gukata.
Pallet yimbaho ni pallet ikoreshwa cyane.Ahanini ikoreshwa nkibikoresho bitambitse kubikoresho-bitwara ibintu, bikoreshwa mugupakira, gutondeka, gukora no gutwara.
Ibiranga
Ubushakashatsi bwigenga niterambere
Gukoresha ibiti byujuje ubuziranenge / Byakozwe nibikoresho byihariye byikora / Standard precision / Recyclable
Ubushakashatsi bwigenga hamwe niterambere ryibidukikije birinda ibidukikije, ibyuma bidasanzwe byimisumari , byongera ubuzima nimbaraga zo guhuza.
Kurangwa no guterana hejuru kandi ntibyoroshye kwangiza.
Kubungabunga byoroshye.
Shyira mu bikorwa amahame y'igihugu.
Bihitamo hamwe nibikoresho bya elegitoroniki ya RFID nibikorwa byo guhagarara.
Gusaba
Ibiribwa, ibikoresho bya elegitoroniki, ubuvuzi, ibikoresho, gukora imashini, ibikoresho byubaka ibikoresho, ibikoresho byo murugo nibindi bikoresho byo kubika no gukwirakwiza inganda.


text:
[wptab name=’Isomo: Intangiriro 28′]
Isomo ryo mu gitabo cy’Intangiriro 28,10-22a
Yakobo rero ava i Berisheba agana i Harani. Aza kugera ahantu araharara, kuko izuba ryari rimaze kurenga. Yenda ibuye ry’aho hantu, araryisegura, maze araryama. Aza kurota abona urwego rushinze ku isi rukagera ku ijuru, abamalayika b’Imana barumanuka, bakaruzamuka.
Nuko abona nguyu Uhoraho amuhagaze iruhande, amubwira ati «Ndi Uhoraho, Imana ya so Abrahamu, Imana ya Izaki. Ubutaka uryamyeho nzabuguha, mbuhe n’urubyaro rwawe. Abazagukomokaho bazangana n’umukungugu wo ku isi, bazisanzurira mu burasirazuba no mu burengerazuba, mu majyepfo no mu majyaruguru. Amoko yose y’isi azaherwa umugisha muri wowe no mu rubyaro rwawe. Dore, ndi kumwe nawe; nzakurinda aho uzajya hose, kandi nzakugarura muri iki gihugu. Sinzagutererana, kugeza ubwo nzaba nujuje ibyo nakubwiye byose.»
Yakobo ava mu bitotsi, ariyamirira, ati «Mu by’ukuri Uhoraho ari aha hantu, ariko jye nkaba ntari mbizi!» Ubwoba buramutaha; ati «Mbega aha hantu ko hateye ubwoba! Aha hantu si ikindi kitari Inzu y’Imana, aha hantu ni ryo rembo ry’ijuru!» Nuko Yakobo arazinduka, yenda rya buye yari yiseguye, araryegura ararishinga, arisukaho amavuta ku isonga. Aho hantu ahita Beteli (ari byo kuvuga ‘Inzu y’Imana’), ariko mbere uwo mugi witwaga Luzi.
Nuko Yakobo arahiga ati «Imana niba turi kumwe ikandinda muri uru rugendo ndimo, nimpa ifunguro ikampa n’umwambaro, ninsubiza amahoro kwa data, Uhoraho ni we uzambera Imana koko. Iri buye nshinze rizaba inzu y’Imana[/wptab]
[wptab name=’Zaburi ya 90 (91)’]
Zaburi ya 90 (91),1-2, 3a.4, 14-15ab
Umuntu utuye aho Usumbabyose yibera,
yikinga mu gacucu k’Ushoborabyose.
Ndabwira Uhoraho nti
«Uri Ubuhungiro bwanjye, n’inkunga yanjye,
Mana yanjye, ni wowe niringiye!»
Ni we uzakugobotora mu mutego w’umuhigi w’inyoni,
anagukize icyorezo kirimbura imbaga.
Azagutwikiriza amababa ye,
ubudahemuka bwe ni ingabo n’umwambaro w’intamenwa.
«Ubwo yanyiziritseho nzamuzigura,
nzamurinda, kuko azi izina ryanjye.
Nanyiyambaza, nzamwitaba,
nzamuba hafi mu gihe cy’amage.
[/wptab]
[end_wptabset]


text:
Ukeneye Guhaha ibyo wifuza byose kw’isoko mpuzamahanga rya Ebay wakurikiza izi ntambwe zikurikira
1.Fungura urubuga www.ebay.com
2.Funguzamo konte niba ntayo ufitemo, ukande ahanditse “REGISTER“.
3.naho niba usanzwe ufitemo konte ukande ahari “SIGN IN” winjire muri konte yawe.
4.noneho uhite ukanda kw’izina ry’awe hejuru ukande ahanditse ‘Account settings‘
5.Urebe ahanditse “Addresses” uhakande kugirango wongeremo aderese ushaka ko bazajya boherezaho ibyo uzajya uba uguze.
6.uhite ukanda kuri “add new address“,cg View all addresses, noneho ukande kuri “add a new address”
7.Numara kwinjizamo address ukeneye ko bazajya bakohererezaho ibyo uzaba uguze uhite ukanda kuri button ya “Add new address”
8.Noneho uhite ujya kuri SEARCH ushakisheho icyo ushaka guhaha cyose, ukande kuri icyo kintu nurangiza ushyiremo umubare w’ibyo ushaka kugura.
9.uhite ukanda kuri ‘BUY IT NOW‘
10.noneho kuri payment ushyireho uburyo bwo kwishyura nka (Mastercard, cg PAYPAL cg Skrill)
11: barahita bakwereka ibiciro by’ayo wishyura yose nay’iticye arimo byose hamwe(Price+Shipping Fee)
13:Ubundi uhite ukanda kuri “PAY NOW”
14.Uhite ukanda kuri CONTINUE numara kubona TOTAL yayo ugomba gutanga. ukande Continue wemeze.
15.Uhitemo uburyo bwo kwishyura ibicuruzwa wahisemo, Niba washyizeho kwishyura ukoresheje uburyo bwa PAYPAL barahita baguha aho gushyira konte yawe ubundi uyishyiremo wishyure ube urarangije utegereze ko ibyo waguze bizakugeraho kuri aderese uba watanze.
Wifuza kwiga guhahira kuri EBAY.COM mu buryo bwimbitse bwa videwo wakwiyandikisha kuri aya mahugurwa yo kuri sobanuka.com : Buy and Sell on Ebay with Paypal, ndetse wanareberaho amasomo abanza ku buntu mbere yuko wiyandikishaho.


text:
Ku wa 5 nyuma y’uwa 3 w’Ivu, IGISIBO 2013
15 gashyantare 2013
Inyigisho yateguwe na Padiri Cyprien BIZIMANA
AMASOMO: 1º. Iz 58, 1-9a; 2º.Mt 9, 14-15
Gukuraho ibyashikamiraga muntu byose
Turacyari mu ntango z’igisibo. Iyi minsi mirongo ine, ishushanya imyitozo yose y’ubusabaniramana ikorwa n’abakristu cyangwa abigishwa bitegura amasakaramentu kugira ngo bazahimbaze bakeye Umunsi wa Nyagasani YEZU KRISTU, PASIKA ntagatifu yatwinjije mu bugingo bw’iteka.
Mu binyejena bya mbere bya Kiliziya, abayoboke ba KRISTU ntibahumekaga mu gisibo: bakoraga ibishoboka byose bakarangiza imyitozo yabaga iteganyijwe. Hari amasengesho yihariye bagombaga kuvuga mu gitondo ku manywa na ninjoro, bagatura igitambo buri munsi, bakicuza ibyaha neza nta bwoba nta soni…Abiteguraga amasakaramentu bo bagiraga iminsi myinshi yo kwiherera. Gusiba kurya ni kimwe mu bintu by’ingenzi buri wese yihatiraga. Mu misengere, hari byinshi bakomoraga mu muco w’abayahudi cyane cyane icyo cyerekeranye no gusiba kurya.
Umuyoboke wubahirizaga ibyo byose yiyumvaga mu mutima ko yiteguye neza Pasika. Mu gihe turimo, hari ibikorwa byinshi by’ubusabaniramana byibagiranye! Abayoboke bahuriye mu makoraniro anyuranye twishimira ko yavutse ku kibatsi cya Roho Mutagatifu cyaranze ikinyejana cya makumyabiri, ni bo benshi usanga bashishikajwe no kumenya icyo bakwiye gukora kugira ngo barusheho gushyikirana n’Imana Data Umubyeyi wacu. Umwe mu myitozo y’ingorabahizi, ni uwerekeranye no gusiba. Mu makoraniro tubyita kwiyiriza, gukora ubutayu n’izindi nyito zibisobanura. Uko gusiba guhangayikisha bamwe nk’aho ari cyo gikorwa simusiga cyonyine gitunganya roho zacu! Ni byo koko, gusiba kurya bigirira akamaro roho. Cyakora iyo bikorwa neza, ni ho imbuto ziba nyinshi.
Dutekereze uburyo Abafarizayi n’Abigishamategeko biyirizaga…YEZU yarabagaye kuko bahugiye mu mitondangingo y’idini ya kiyahudi ntibamenya ko bari kumwe n’Umukwe ukwiye kurangamirwa! Gusiba kurya no gutunganya amasengesho neza ariko tutunze ubumwe na YEZU KRISTU, ni ugukora ubusa. Ugusiba kugomba gutangirira mu mutima wakirana ubwiyoroshye YEZU KRISTU. Uko gusiba gutungana iyo twihatira gusibanganya mu buzima bwacu imicafu yose idutadukanya na YEZU KRISTU. Gusiba no gusenga nyabyo, ni ugusibira Sekibi amayira. Ihora isodoka idusanga. Ishaka ko tuyisasira ngo itwisasire. Gusiba no gusenga by’ukuri ni ukwirinda kuyiha icyicaro mu buzima bwacu. Ni ukwirinda guteshwa igihe na yo. Ni ukwihatira kugana URUKUNDO KRISTU yadukunze.
Ni kuri urwo RUKUNDO tugomba kuganisha imyiteguro yacu ya Pasika. Ni na ho abakuru b’amakoraniro mu madiyosezi bakwiye kwerekeza inyigisho n’ugushishikaza byabo. Ntidushobora kwibeshya ngo turitegura Pasika mu gihe tutiyumvisha ko igisibo gishimisha Uhoraho ari iki ngiki:
Kudohora ingoyi z’akarengane,
Guhambura iminyururu y’uburetwa,
Kurekura abashikamirwaga,
Gukuraho ibyashikamiraga muntu byose,
Gusangira umugati n’abashonji,
Gucumbikira abakene batagira aho bikinga,
Kwambika abambaye ubusa,
Kutirengagiza abavandimwe…
Muri iki gisibo, tuzirikane ayo magambo maze twubure amaso y’umutima twange ibyaha byacu, twitegereze akarengane n’ubwikanyize n’ugusahuranwa biri mu isi…Niba nta n’icyo dushoboye gukora kugira ngo abafashe ingoyi badohore, nibura dusenge tubabaranye na YEZU ku musaraba kandi tugaragaza ko twifatanyije n’abazahajwe n’akarengane, ko nta bufatanye n’abagiranabi, ko ahubwo tubasabira guhinduka n’ubwo utera intumva amara amanonko.
YEZU KRISTU ADUFASHE
UMUBYEYI BIKIRA MARIYA ADUHAKIRWE


text:
Banki nyafurika itsura amajyambere yatanze agera kuri miliyoni 500 z’amadolari yo kwita ku bwiherero
Ubwo Banki nyafurika itsura amajyambere yifatanyaga n’isi yose kwizihiza umunsi mpuzamahanga w’ubwiherero, ubusanzwe wizihizwa ku itariki 19 Ugushyingo buri mwakam yatanze agera kuri miliyoni 500 z’amadolari yo kwita ku bwiherero mu bihugu bitandukanye bya Afurika.
Ibi byakozwe mu rwego rwo gushyira ingufu mu kwita ku bwiherero no kwimakaza umuco w’isuku muri rusange.
Ku bufatanye n’umuryango Bill na Melinda Gates, iyi Banki iherutse guhurira n’abandi bafatanyabikorwa mu iterambere ku itariki 6-8 Ugushyingo i Beijing, mu Bushinwa, hagamijwe kwiga ku kongera isuku, ubuzima ndetse no gushaka uko ikibazo cy’abantu banyanyagiza umwanda cyabonerwa umuti.
Nk’uko byagaragajwe n’ishami ry’umuryango w’abibumbye ryita ku buzima, abantu bakabakaba miliyoni 8 muri Afurika ntabwo bafite iby’ibanze bibafasha kwita ku isuku. Ibi ngo bishyira ubuzima bwabo mu kaga ariko ahanini ngo biterwa n’ubukene gusa ngo bigira ingaruka zikomeye ku bidukikije.
Mu gihe hizizwaga umunsi mpuzamahanga wahariwe amazi, ku italiki 02 Ugushyingo I Libreville muri Gabon, umuyobozi w’iyi banki ushinzwe iterambere ry’amazi, Wambui Gichuri, yagarutse ku kwiyongera gukabije kw’abaturage no kwaguka kw’imigi ibi byombi bikaba bisaba imbaraga z’ikirenga kugirango habungwabungwe isuku. Uyu muyobozi yavuze ko uko abantu biyongera byongera n’umwanda, ibi bigasaba amazi menshi kugira ngo uwo mwanda urwanywe. Ati ’’Tugomba gukoresha ubushishozi bukomeye’’ Akomeza agira ati ’’Gukorana ubumenyi n’ikoranabuhanga byahindura isura y’isuku muri Afurika, bikaturinda ibibazo biterwa n’umwanda bidukururira urupfu kandi tukawubyaza inyungu zihindura imibereho y’abantu muri Afurika.’’
Iyi Banki iherutse gutangaza umugambi w’ihanga ry’udushya ridaheza ku bihugu bya Afurika yo munsi y’ubutayu bwa Sahara mu rwego rwo kwita ku isuku. Ku nkunga y’umuryango Gates foundation, cyane cyane hibandwa ku bakene.
Banki nyafurika itsura amajyambere ikigo gishinzwe koroshya ikwirakwizwa ry’amazi ku bufatanye n’umuryango Gates foundation batangije umushinga wa mbere w’ikigega gishinzwe isuku mu mugi aha hari mu mwaka wa 2011.
Inkunga yo muri iki kigega yari yarahawe intego yo gufasha kubungabunga isuku, cyane cyane ku batishoboye aho bari bafite gahunda yo kuzagenda bazamura inkunga ishyirwa mu mishinga yo kwita ku isuku muri rusange.
Muri rusange aya mafaranga arateganywa gushorwa mu mishinga ifasha mu mibereho myiza y’abaturage hibandwa ku isuku cyane cyane hagendewe ku bafite ibibazo kurusha abandi kandi hagashakwa buryo ki ibifatwa nk’umwanda usakazwa n’abantu wakwitabwaho ukabyazwa ibindi by’akamaro. Ibi ngo bizakorwa hifashishwa ihanga ry’udushya ryifashisha ikoranabuhanga.
Twabibutsa ko imwe mu ntego za Banki nyafurika itsura amajyambere ari gukomeza guteza imbere imibereho y’abanyafurika.


text:
Ku wa 28 Werurwe 2021 ni umunsi wahariwe gushima Imana ku byo yakoreye u Rwanda no kuyiragiza ibiri imbere, yabaye hifashishijwe ikoranabuhanga aho Perezida wa Repubulika Paul Kagame yatanze ubutumwa bwo gushima Imana kimwe n’abatanze ubutumwa barimo Rév. Dr. Antoine Rutayisire umushumba w’Itorero rya Anglican Remera.
Munyemana Eric umuyobozi ‘‘Rwanda Leaders Fellowship’’, yavuze ko 2020 wabaye umwaka ugoye ku isi ndetse n’igihugu cyacu, nubwo bimeze gutyo ko hari impamvu zihari zo gushima Imana ko ubu ari umwanya wo kuragiza Imana uyu mwaka wa 2021.
Yashimiye ko imiyoborere y’igihugu ishingiye ku iyokamana n’indangagaciro, ko nubwo twakomwe mu nkokora n’icyorezo cya Covid-19 tugomba kwihuta mu cyerekezo 2050, umusanzu wa ‘‘Leader Fellowship’’, ushingiye ku muco nyarwanda, gukunda igihugu aho icyanditswe kivuga ngo ‘‘Hahirwa ishyanga rifite Imana, tuzakomeza kubona impinduka’’.
Uwo muyobozi yavuze ko buri rwego rukwiriye guhesha Imana ishema, haba mu bukungu, amadini, izitegamiye kuri Leta, ashimira abafatanyabikorwa, ko buri wese afite inshingano zo kubaka u Rwanda twifuza n’Imana yifuza.
Kagirimpundu Kevine umwe muri ba rwiyemezamirimo ukiri muto, yashimye Perezida wa Repubulika y’u Rwanda kuba Imana yaramuhaye ubwenge n’ubushishozi, ashimira Imana ku bwo kuturinda umwaka ushize.
Yashimiye kuba harabonetse ubushobozi bwo kubaka ibitaro bya Nyarugenge na Nyagatare, kuko ubukungu bwari bwarazahajwe bukomeje kuzahuka, Imana yakomeje kugoboka Abanyarwanda mu gihe cya Guma mu rugo ndetse no kwishakamo ibisubizo, bagakomeza ubucuruzi, aho mu burezi hifashishijwe ikoranabuhanga, abanyeshuri bagakomeza gukurikirana amasomo mu rugo, kuri ubu abanyeshuri bakaba barasubiye mu ishuri, ibyumba by’amashuri bikiyongera.
Ababyeyi bitaye mu gusabana mu gihe cya Guma mu rugo, amadini n’amatorero yafashije abaturage binyuze mu ikoranabuhanga, itangazamakuru rifasha abaturage mu kwigisha no guhugura abaturage, yagize ati ‘‘ntitwari kubigeraho, inzego z’umutekano, ubutabera, ubuzima zitabigizemo uruhare’’.
Rév.Dr. Antoine Rutayisire, umwe mu bakoze muri Komisiyo y’Ubumwe n’Ubwiyunge, ashimira umurimo w’abayobozi ‘‘Leadership’’, yavuze ko uwo murimo ufite ingorane n’inzitizi zitandukanye harimo abawushaka bagira ngo ni ahantu bagiye kuruhukira, bimwe muri ibyo bibazo hari abashaka gutwara ibikoresho.
Hagomba kuba umuyobozi uzana impinduka mu gihe cy’amage, nubwo ibibazo bizaba bihari, Kuva 14, imbere n’inyuma hari Farao mu gihe cy’Abanyesiraheli bari bavuye muri Egiputa, bazanye amagare y’intambara, nubwo byari bikomeye gutyo Uwiteka yabateze amaboko.
Uri umuyobozi wakora iki, azanye amagare n’amafarashi wakora iki, igihe cy’amage, Abanyesilaheli babwiye Mose bati, ni iki cyatumye udukura muri Egiputa, icya mbere, iyo abantu bagize ibibazo bashaka umuyobozi.
Umuyobozi agomba kurangwa n’impuhwe ‘‘compassion’’, mu gihe hari ibibazo umuyobozi ahagarara hagati y’abaturage.
Hari bamwe mu bayobozi bazana ibibazo cyangwa bakabyongera hari n’ababihunga, ikibazo cyavuka bagafunga telephone zabo, bakigendera gutembera, bagafata ingendo basize ibibazo, hari abatekereza batyo.
Mose yarababwiye ati ‘‘Mwihagararire, kuko abanyegiputa mutazongera kubabona ukundi’’, umuyobozi arema icyizere abo ayoboye ‘‘confidence’’, akababwira ko nubwo ibibazo bihari hari ibisubizo.
Ati ‘‘Tugomba kugira kwizera, Ntitugomba kwishingikiriza imbaraga n’ubwenge bwacu, kuko nta bisubizo twabona ariko iyo wizeye I Mana izana ibisubizo, umuyobozi akwiriye gutuza mu gihe ibibazo biturutse iburyo n’ibumuso, twe tuzi Imana tuba tuzi aho duturiza’’.
Gutuza ‘‘Calme’’, buri muyobozi agomba kubyiga’’, umuyobozi kandi agomba kurangwa no gukorana n’abaturage ‘‘collaboration’’, agomba kubabwira gukomeza nubwo hari ibibazo, gusa mu gihe cya Covid-19 byatumye abaturage bagenda buhoro.
Mu gihe cya Jenoside Yakorewe Abatutsi muri Mata 1994, amazu yarashenywe, abantu barishwe mu gihe cya Covid-19, habaye kugenda gahoro, abantu bakarabye intoki, bambaye udupfukamunwa abantu bagendera kuri gahunda ya Polisi y’Igihugu, nubwo byari bimeze gutyo ntabwo twapfushije abantu benshi.
Ati ‘‘Imana izaturiha karindwi ibyo ubuzukira bwariye, Umuyobozi ntabwira abantu ngo bicare ahubwo arababwira ngo dukomeze tugende’’.
Bishop Kayinamura Samuel, uyoboye Itorero Methodiste Libre mu Rwanda, yasabye Imana ko ari umwungeri mwiza utagwabiza, ko mu gihe imbaraga zigiye kugabanuka ituyobora mu inzira nziza, nubwo hari umwijima wari mu Rwanda, yararurengeye.
Ibyifuzo by’uyu mwaka ni ukuyobora abayobozi uhereye ku nzego z’ibanze kugeza ku rwego rukuru ruyoboye igihugu, ubahe kugukunda, wayoboye ubuyobozi n’Abanyarwanda, mu gihe cy’icyorezo cya Covid-19 , ‘‘ugishyireho iherezo’’, uzahure ubukungu, uhe umugisha abana ababyeyi n’urubyiruko baguhe icyubahiro.
Perezida wa Repubulika y’u Rwanda Paul Kagame, yavuze ko yishimiye kwifatikanya n’amadini n’amatorero gushima Imana, kuko hari byinshi Abanyarwanda bakwiye gushima Imana kuba bataragezweho n’ingaruka zikomeye za Covid-19, ndetse no kuba bamwe baratangiye kubona inkingo za Covid-19.
Kagame Paul yashimiye amatorero n’amadini kuba barakomeje gusengera igihugu mu gihe cya Covid-19, ko u Rwanda rukwiye gushima Imana.
Ati ‘‘Ibi biradusaba gukora byinshi kurushaho kandi neza tunashakisha uko twakwishumbusha igihe twatakaje. Uwo n’iwo mugisha twifuriza u Rwanda n’Abanyarwanda’’.
Amasengesho yo gusengera igihugu ahuza abayobozi ba Guverinoma, abikorera ku giti cyabo, abagize sosiyete sivile, hagamijwe gushimira Imana ibyo yagejeje ku Abanyarwanda mu mwaka ushize no kuyiragiza umwaka mushya ariko kubera ubukana bw’icyorezo cya Covid-19 yari ateganyijwe muri Mutarama 2021 ariko akorwa 28 Werurwe 2021.
Amasengesho y’abayobozi bagize inzego zitandukanye ‘‘Rwanda Leaders Fellowship’’, yatangijwe mu 1995, ikaba ari ku incuro ya 26, ahuje inzego nkuru zigize iki gihugu mu buryo bw’ikoranabuhanga bitewe n’icyorezo cya Covid-19.
Basanda Ns Oswald


text:
Ubumenyi N'Ubuhanga
Akamaro K’Ibitabo Mu Mateka Ya Muntu No N’Amajyambere Ye
Muri iki gihe abantu bacye nibo batira igitabo. Ndetse gutunga ibitabo ntibigifatwa nk’ikintu kidasanzwe mu mibereho ya muntu. Ariko rero, siko byahoze. Mu Bugereki na Roma bya cyera, gutira umuntu igitabo akakigutiza byari kimwe mu byerekana ko uwo muntu ari inshuti kandi kandi akwizera.
Umuntu watungaga igitabo yabaga icyamamare kubera ko byasabaga ko aba ari umukire, igikomangoma cyangwa intiti yamamaye cyane.
Kubera akamaro ibitabo byari bifite mu mibereho y’abantu ba cyera, abami n’ibikomangoma babyubakiye inzu z’igitangaza zo kubibikamo.
Urugero rw’imwe mu nzu zamamaye kubera uko zari zubatswe ni iyitiriwe Celsus wayobora Intara ya Ephèse ni mu Bugereki.
Mbere y’uko tugaruka ku myubakirwe y’iyi nzu, reka tureba uko ibitabo byakuze kugeza ubwo tubibona muri iki gihe.
Mu gihe cy’Amateka ya cyera bita Antiquité nibwo abantu bavumbuye kwandika.
Inyandiko zatumye abantu bahererekanya ibitekerezo imico n’imigenzo.
Kubera ko muri izo nyandiko ari ho habaga bahitswe ibitekerezo by’ingirakamaro, byabaye ngombwa ko abantu babyubakira inzu zikomeye kandi zisa neza zo kubirinda.
Ibyo twabivuzeho haruguru.
Ku ikubitiro, uburyo bwa mbere abantu bandikagamo bwari uburyo bwo gufata utuntu tumeze nk’utwuma cyangwa ibiti bakabisharura ku matafari ataruma bamara kwandika rya tafari bakaritwika ubwo ibyenditseho bikaba bihawe igihe cyo kuramba.
Ni uburyo bw’imyandikire bita cuneiform bwatangijwe n’abaturage bitwaga Abasumeri bari batuye muri Mezopotamiya ya kiriya gihe, ubu ni muri Iraq.
Ubu buryo bwararambye bugera n’ahandi mu isi ya kiriya gihe harimo n’i Babuloni.
Kubera ko Abanyamisiri bacuruzanyaga n’Abasimeri bo muri Mezopotamiya, baje kwiga kwandika ariko basanga ibyiza ari ukwandika ku bikoresho bikoze mu rufunzo bashishuraga bakabyumisha.
Ni ibifunzo bita papyrus.
Nyuma yo kubyandikaho, barabizingaga bakabibika ari imizingo.
Mu magambo avunaguye, twakwemeza ko muri Mezopotamiya ari ho havukiye inyandiko n’ubwo imyandikire yagiye ihinduka bitewe n’ibihe n’ahantu.
Kubera iyi mpamvu, aka gace niko usanga karavukiyemo imijyi n’ibitekerezo byatumye isi ya kiriya gihe iba uko amateka ayivuga muri iki gihe.
Ni muri aka gace kandi hari ya nzu y’ibitabo twavuze haruguru yitiriwe Celsus , ikaba iherereye mu nkengero z’Inyanja ya Egée, hafi ya Turikiya y’ubu.
Umujyi wa Ephèse wubatswemo iriya nzu y’ibitabo iri mu zitangaje wari uri mu gace kacigwamo n’abacuruzi bavaga imihanda yose harimo abavaga mu Bugereki no muri Roma bya cyera.
Muri urwo ruhurirane ni n’aho ababaga mu madini atandukanye yari ho muri kiriya gihe bahuriraga, bakaganira.
Umuhanga mu Bumenyi bw’isi n’Amateka wo muri kiriya gihe witwa Strabo yanditse ko abantu ba mbere bashinze Umujyi wa Ephèse ari abitwaga Amazones.
Aba bari abagore b’abarwanyi cyangwa b’abahigi bari baturiye Inyanja y’Umukara.
Icyakora nta makurua arambuye Strabo atanga ku nkomoko n’imikorere ya bariya bagore.
Bariya bagore bashinze uriya mujyi sibo bawugejeje ku rwego wamenyekanyeho mu mateka ahubwo byakozwe n’abatwaga Hitite, bamamaye mu mwaka wa 1050 B.C.
Bageze muri kariya gace baturutse mu Bugereki.
Uriya mujyi waje kwamamara kugeza ubwo wagutse ugera mu gice kinini cy’u Bugereki bwo mu gihe cya cyera kandi kwagurwa kwawo kwagizwemo uruhare n’abagaba b’ingabo z’umwami Alegizanderi Mukuru wa Macedoine.
Uyu yari umuhungu w’Umwami Filipo, akaba yarabaye igihangange cyane mu bami bategetse u Bugereki.
Ubwo Roma yabaga igihangange, umujyi wa Ephèse waje kuba ihuriro ry’ibikorwa bya Roma mu gace wari urimo kubera ko wari uri ahantu rwagati ubucuruzi n’ibitekerezo byo muri ya kiriya gihe byahuriraga.
Ni umujyi wari utuwe n’abantu 250, 000 .
Aba barenda kungana n’abatuye Akarere ka Muhanga muri iki gihe.
Kubera ko wategetwe n’abantu bo mu mico itandukanye barimo aba Lidiya, Abaperesi, Abagereki ba Alegizanderi, Abaromani, Aba-Otomani n’abandi, byatumwe uba umujyi w’abahanga n’abantu bacyerebutse.
Icyakora intiti zivuga mu buryo butandukanye uwatanze itegeko ryo kubaka inzu y’ibitabo ya Celsus ariko benshi bahuriza ku ngingo y’uko itegeko ryo kuyubaka ryatanzwe umutware w’Umuromani witwaga Gaius Julius Aquila abikora mu rwego rwo guha icyubahiro Se witwaga Tiberius Julius Celsus Polemaeanus.
Iby’imyubakirwe y’inzu, intiti zabimenye zishingiye ku nyandiko yasharuwe kuri rumwe mu nkuta z’iri mu muryango w’iyi nzu.
Icyuzura yashyizwemo imizingo y’ibitabo iri hagati ya 9,000 na 12,000.
Ikirangiza kuzura yashinzwe umugabo witwa Celsus wari intiti mu mategeko no mu bikorwa bya gisirikare.
Ni inzu yubatswe hakoreshejwe itaka bita marbre. Yubatswe ihawe umusingi muremure k’uburyo yashoboye guhangana n’imitingito n’inkubi zikomeye k’uburyo n’ubu igihagaze.
Uretse ibitabo yabitswemo, iyo uyibonye ubona ko abayubatse bayizengurukije inkingi zirimo ibibumbano byerekana umuco wo gice yubatswemo n’abahacaga bava cyangwa guhaha hafi aho.


text:
Bakristu bavandimwe, tumaze kumva amasomo matagatifu Kiliziya yaduteganyirije kuri iki cyumweru cya 14 gisanzwe cy’umwaka. Nifashishije aya masomo, ndifuza ko twazirikana ku ngingo eshatu zerekeye umupadiri: itorwa ry’umupadiri, umwe mu mirimo ashinzwe, uko agomba gukora uwo murimo.
Ingingo ya mbere : Itorwa ry’umupadiri.
Bavandimwe, nk’uko Imana yatoye Umuhanuzi Ezekiyeli, umupadiri atorwa n’Imana. Mu ntangiriro y’Igitabo cy’Umuhanuzi Ezekiyeli, Umuhanuzi Ezekiyeli ubwe atubwira uko yahamagawe n’Imana. Imana yaramubonekeye. Aragira ati: “Ku munsi wa gatanu w’ukwezi kwa kane, mu mwaka wa mirongo itatu, nari ku nkombe y’uruzi rwa Kebari rwagati mu bari barajyanywe bunyago, nuko ijuru rirakinguka, ndabonekerwa. Kuri uwo munsi wa gatanu nyine -hari mu mwaka wa gatanu Umwami Yoyakini ajyanwe bunyago- ubwo ijambo ry’Uhoraho ringeraho, jyewe Ezekiyeli mwene Buzi, Umuherezabitambo, mu gihugu cy’Abakalideya, ku nkombe y’uruzi rwa Kebari. Aho ni ho ububasha bw’Uhoraho bwansesekayeho” (Ez.1,1-3). Imana yamwiyeretse mu bimenyetso binyuranye: igare rifite inziga enye rigenda rijya hirya no hino, rinyaruka nk’umurabyo, umuyaga w’inkubi, igicu kibuditse, indimi z’umuriro, ibinyabuzima bine kimwe gifite umutwe ufite impande enye, igisenge kirambuye hejuru y’imitwe y’ibyo binyabuzima, intebe y’ubwami ikozwe mu ibuye ry’agaciro gakomeye
their ED.action. The disadvantages include invasive local usa cialis.
. Ezekiyeli yabonye kandi igisa n’umuntu wicaye kuri iyo ntebe y’ubwami (reba Ez.1,4-28). Ezekiyeli yabonye ibyo byose yitura hasi yubamye (reba Ez.1, 28). Icyo gihe nibwo Ezekiyeli yumvise ijwi rimubwira ngo “Mwana w’umuntu, haguruka ngire icyo nkubwira” (Ez. 2,1). Icyo Imana yabwiye Ezekiyeli ni amagambo twumvise mu isomo rya mbere n’ibikurikira iri somo nk’uko tubisanga mu mutwe wa kabiri n’uwa gatatu w’igitabo cy’Umuhanuzi Ezekiyeli (reba Ez
urologists or other related specialists will also provide tadalafil for sale another. Sensitivity to these factors is important in.
. 2,6 – 3,11).
Bavandimwe, muri iki gihe, Imana ntikoresha ibimenyetso nk’ibyo yakoresheje itora Ezekiyeli. Iyo Imana itora umupadiri, ibinyuza ku babyeyi, ku barezi, ku bandi bapadiri, ku biyeguriyimana no ku bindi ashobora guhura na byo mu buzima bwe nk’indwara cyangwa ibigeragezo binyuranye. Hari ibimenyetso by’iki gihe dusanga no muri Bibiliya. Imana yatoye Samweli kuko nyina Ana yari yarasezeraniye Uhoraho ko namuha umwana w’umuhungu, azamumwegurira (reba 1Sam.1,9-28). Samweli yafashijwe na Heli kumva ijwi ry’Imana igihe Heli yamubwiraga ati: “Uhoraho naguhamagara umubwire uti: ‘Vuga Nyagasani, umugaragu wawe arumva’” (reba 1 Sam.3,9). Ndashishikariza ababyeyi, abarezi, abapadiri n’abiyeguriyimana guhora ari ibimenyetso Imana ikoresha mu kwitorera abasaserdoti n’abayiyegurira mu miryango inyuranye. Ntihakagire uzitira Imana ngo ayibuze kugera k’uwo ishaka gutora mu bana bayo.
Bakristu bavandimwe, nk’uko twabyumvise mu isomo rya mbere, ijwi ry’Imana ryaherekejwe n’umwuka wamwinjiyemo maze uwo mwuka utuma Ezekiyeli ahaguruka abona imbaraga zo gutega amatwi Imana. Uwo mwuka ni Roho w’Imana, Imana yagiye isendereza ku bo yashingaga umurimo wo kuyobora no kugarura umuryango wayo mu nzira nziza. Samweli amaze gusiga Dawudi mwene Yese amutorera kuba umwami wa Israheli, Dawudi yahise yuzura umwuka w’Imana guhera uwo munsi (1 Sam.16,13). Umuhanuzi Izayi yahanuye ko uzakomoka mu muryango wa Dawudi azaba yuzuye umwuka w’Uhoraho agira ati : “Umumero uzashibuka ku gishyitsi cya Yese, inkomoko ye izamuke mu mizi yacyo, umwuka w’Uhoraho uzamwururukireho, umwuka w’ubuhanga n’uw’ubushishozi, umwuka w’ubujyanama n’uw’ubudacogora, umwuka w’ubumenyi n’uw’ukubaha Uhoraho kandi unamutoze gutinya Uhoraho” (Iz.11, 1-3). Yezu ubwo atangira kwigisha yatangaje ko Roho wa Nyagasani amutwikiriye (reba Lk.4,18). Mu isengesho ry’iyeguriramana rigira uwari umudiyakoni umupadiri, twambaza Imana tugira tuti: “Turakwinginga Dawe ushobora byose, ngo uhe uyu mugaragu wawe ingabire yo kujya mu rwego rw’Abapadiri. Ongera usendereze mu mutima we Roho umuha ubutungane; niyakire umurimo w’ubusaserdoti bwo mu rwego rwa kabiri utangwa nawe, Nyagasani, kandi mu mibereho ye yose azabe koko urugero rw’imigenzereze izira amakemwa” (Rituel d’ordination épiscopale, presbytérale et diaconale, p.51). Roho Mutagatifu rero ni we utuma umudiyakoni ahinduka umupadiri; ni we umuha imbaraga zo gukora imirimo y’umusaserdoti. Ntawe ushobora kwihindura umupadiri ku bubasha bwe bwite.
Ingingo ya kabiri : Umwe mu mirimo ashinzwe
Bavandimwe, umusaserdoti ashinzwe kwamamaza Ijambo ry’Imana, gutagatifuza imbaga y’Imana no kuyobora imbaga y’Imana. Tuzirikane ku murimo wo kwigisha ari wo kwamamaza Ijambo ry’Imana.
Umuhanuzi Ezekiyeli yahawe ubutumwa bwo kuburira umuryango wa Israheli wari wigometse awubwira icyo Nyagasani Uhoraho amutumye. Ntabwo Ezekiyeli yagiye yivugira ibye. Nyagasani Uhoraho yaramubwiye ati: “bakumva, batakumva, genda ubasange ubaburire mbagutumyeho”.
Umupadiri agomba kwamamaza Ijambo ry’Imana ku bo Nyagasani amutumyeho, ntagomba guhitamo abamwumva ngo abe ari bo asanga; ntagomba kureka abatamwumva. Ahubwo agomba gushaka uburyo yegera abatamwumva kugira ngo nabo bahinduke bamenye Imana, bayemere kandi bayikurikire. Iyo yigisha Ijambo ry’Imana agomba gukomeza abakomeye, gufasha abadandabirana gushinga ibirindiro mu Mana. Iyo yamamaza Ijambo ry’Imana icyo ashyira imbere ni ugushakashaka intama zazimiye kugira ngo azigarure mu rwuri, komora izakomeretse, kondora izirwaye, gukomeza no kwita kuzibyibushye kugira ngo zikomeze kugira ubuzima bwiza (reba Ez.34, 15-16).
Bavandimwe, uwo umupadiri agomba kureberaho buri gihe ni Yezu. Yezu yaje mu nsi, yegera ibyiciro binyuranye by’abantu bo mu gihe cye: Abafarizayi, abaherezabitambo, abarwayi b’amoko yose, abari bafite indwara zandura nk’ibibembe, abari bafite ubumuga bunyuranye, rubanda rwamukurikiraga. Abo bose yabagezagaho Inkuru Nziza. Uko twabyumvise mu Ivanjili ya none, icyari kimujyanye mu karere k’iwabo i Nazareti aho yarerewe kwari ukuhamamaza Inkuru Nziza. Ku munsi w’isabato yagiye mu rusengero arabigisha. Aho kumutega amatwi batangiye kwibaza aho akura ibyo avuga n’ububasha akoresha ibitangaza. Batangiye kumujora ngo ni umubaji, ngo bazi ababyeyi be n’abo mu muryango we. Yezu ntiyacitse intege kuko batamwumvise, yagiye mu zindi nsisiro ahamamariza Inkuru Nziza (reba Mk.6, 1-6). Umupadiri na we ntagomba gucika intege iyo agize ikimukoma imbere mu butumwa bwe bwo kwamamaza Ivanjili. Iyo yamamaza Inkuru Nziza ya Yezu, Yezu aba ari kumwe na we amubwira ati: ndi kumwe nawe, uko yabisezeranyije abigishwa be igihe yabasezeragaho asubiye kwa Se ababwira ati: “Nimugende mwigishe amahanga yose, mubabatize ku izina ry’Imana Data na Mwana na Roho Mutagatifu, mubatoze gukurikiza ibyo nabategetse byose. Dore kandi ndi kumwe namwe iminsi yose kugeza igihe isi izashirira” (Mt.28, 19-20).
Ingingo ya gatatu : Uko umupadiri agomba kurangiza imirimo ashinzwe
Bavandimwe, isomo rya kabiri ryo mu ibaruwa ya kabiri Mutagatifu Pawulo Intumwa yandikiye Abanyakorinti iradufasha kuzirikana kuri iyi ngingo. Pawulo Mutagatifu yari afite impamvu zo kwirata: yatotezaga abakristu Yezu aramubonekera amugira intumwa kandi atari yaratowe nk’uko izindi ntumwa yazitoye. Mu buryo bwo gutekereza bwa muntu, iryo ni ishema rikomeye. Nyamara arasanga nta mpamvu yo kwirata kuko itorwa ritamuturutseho, ni ingabire y’Imana. Agomba guhora yicisha bugufi imbere y’Imana n’imbere y’abantu. Uko yamamaza Yezu Kristu ntabikesha imbaraga ze, abikesha imbaraga z’Imana, wa mwuka w’Imana winjiye mu muhanuzi Ezekiyeli, na we wamwinjiyemo igihe abonekewe na Yezu. Pawulo Mutagatifu mu buzima bwe ni umunyantege nke, Nyagasani yagiye amukomeza amubwira ati : “ingabire yanjye iraguhagije” (2Kor.12,9). Imbaraga akomora kuri Kristu zagiye zituma avuga ati : “Ushaka kwirata wese, niyiratire muri Nyagasani. Uwiyemezaho agaciro wese, si we ugakwiye ahubwo uwo Nyagasani akemejeho, ni we ugakwiye” (2Kor.10, 17-18).
Umupadiri na we agomba kurangwa no kwicisha bugufi. Ntagomba kwirata ngo ni umuntu w’ikirenga. Ni umunyantege nke Imana yatoye. Uko arushaho kwicisha bugufi no kubona intege nke ze ni ko ububasha bw’Imana burushaho kumukomeza no kumukoresha ibitangaza. Ni byiza, buri gihe, kureba ibyo Imana ikora ibinyujije ku bantu bicisha bugufi, ku bakene k’umutima, ku bantu biyoroshya, ku bantu bagira impuhwe, ku bantu baharanira mbere ya byose Ingoma y’Imana. Ni muri bo Imana yigaragarizamo
. Urugero rusumba izindi zose ni Bikira Mariya, umwari utari uzwi mu mugi na Nazareti, umuja utavugwaga, ni we Imana yatoye imugira umubyeyi w’Umwana wayo. Ubwe yarivugiye ati : “Ushobora byose yankoreye ibitangaza, Izina rye ni ritagatifu” (Lk.1, 49).
Bakristu bavandimwe, nimudusabire twebwe abapadiri banyu kugira ngo dukomere ku ibanga ry’ubutorwe bwacu, dushishikarire mbere ya byose imirimo twatorewe kandi tuyikore tuzirikana ko uwicisha bugufi azakuzwa naho uwikuza akazacishwa bugufi
. Musabire cyane cyane uyu mudiyakoni ugiye guhabwa ubupadiri muri aka kanya ntazateshuke ku nshingano.
Bikira Mariya umuja w’Imana utavugwaga, udusabire.
+ Yohani Damascène BIMENYIMANA
Umushumba wa Diyosezi ya Cyangugu


text:
Umunyamuziki Oliver Mtukudzi wo mu gihugu cya Zimbabwe utegerejwe muri Kigali Jazz Junction kuri uyu wa Gatanu tariki 26 Ukwakira 2018 ,muri iki gitondo yagiranyebikiganiro n’itangazamakuru aho yijeje abanyarwanda kuzabataramira bigashyira kera aho azaba afatanyije na Bruce Melodie.
Uyu mugabo fite ubunararibonye mu musiki wa jazz ubwo yasubizaga ibisubizo by’abanyamakuru byagaragaye ko ari umuhanga mu kuganira cyane bitewe nuko yasubizaga ibibazo yabazwaga na banyamakuru benshi bagiye bagaruka ku buzima bwe bwa muzika .
mu bisubizo byinshi yagiye asubiza yagarutse ku muzika nyafrika avuga ko umuhanzi adashobora gusa nundi uko byagenda kose ,abajijwe ku bijyanye n’umuryango we yavuz ko afite abana batandatu harimo umuhungu we witabye Imana wari yaramukurikije ariko kuri ubu akaba yumva abana be bakuze ubu bagomba gukora ibyo bifuza kuzababyo kuko ariio isi geze .
Abajijwe ikintu ahishiye abanyarwanda Dr Oliver Mtukudzi yavuze ko abahishiye byinshi cyane anaherako abasaba kuzaza bambaye inkweto zo kubyinana kuko abahishiye byinshi atifuza kuzabababona bicaye kuko iteka we aba yifuza kubona abantu bishimye.
Ni umunyamuziki akaba n’umwanditsi w’indirimbo ubimazemo igihe wihebeye injyana ya ‘Afro Jazz’. Yabonye izuba ku wa 22 Nzeri, 1952, aherutse kwizihiza isabukuru y’amavuko y’imyaka 66 . Yavukiye mu mujyi wa Harare muri Zimbabwe.
Aba banyempano bombi ndetse na Neptunez Band bagiye guhurira mu gitaramo ngaruka kwezi cya Kigali Jazz Junction kizaba kuwa Gatanu tariki 26 Ukwakira 2018. Iki gitaramo kizabera muri Kigali Serena Hotel, imiryango izaba ifunguye guhera saa kumi n’ebyeri n’igice z’umugoroba (6h:30’), gutangira ni saa mbili (8h:00) z’ijoro.
Mu myanya isanzwe (Ordinary) kwinjira ni ibihumbi icumi (10,000 Rwf), mu myanya y’icyubahiro (VIP) ni ibihumbi makumyabiri (20,000Rwf), ameza y’abantu umunani (VIP Table) ni ibihumbi ijana na mirongo itandatu (160,000Rwf).
NSANZABERA Jean Paul
www..kigalihit.rw
406 total views, 1 views today


text:
Ni koko Abaturage bifitemo imbaraga batazi, akaba arizo umunyagitugu akoresha ngo abeho abakandamiza. Kumeya iri banga ni intambwe ya mbere mu guharanira uburenganzira bwa buri wese!
Umutwe wa 5: AGATSIKO K’INDOBANURE ZIGARAGIYE UMUNYAGITUGU PAUL KAGAME NTIGAKWIYE KWITIRANYWA N’UBWOKO BW’ABATUTSI.
Imitungo umunyagitugu Paul Kagame yasahuye iteye isoni : indege 2, amato, amazu n’amasambu hirya no hino ku isi, amasosiyeti y’ubucuruzi, amabanki y’igihugu yayasize iheruheru…! Inda ye yonyine ni yo Abenegihugu twese tugokera, si ibyo kwihanganirwa !
Ni ihame : Ubutegetsi bwa Paul Kagame ni ubutegetsi bushingiye ku gatsiko gato, k’Abatutsi b’indobanure, baturutse Uganda, b’Abasirikari. Amazina y’abagize ako gatsiko arazwi neza. Agatsiko kagizwe ahanini n’abantu batize amashuri, yewe harimo n’abatazi gusoma no kwandika ! Ibyerekeye ubumenyi mu kuyobora igihugu ntacyo bibabwiye, bo bashyira imbere ubunararibonye mu kurasa Abenegihugu. Barimo n’Abagande butwi bakora nk’abacancuro, bakagaragaza ko badakunze abaturage na busa. Abo nibo bonyine bakomeje kwikubira ibyiza byose by’igihugu, inyungu rusange (Intérêt général) ntibayikozwa, ikibashishikaje ni inyungu z’Agatsiko gusa. Hagati aho Abenegihugu bo bameze nk’intama zitagira abashumba, zigasigara zicunzwe n’IKIRURA.
- Ukwikubira kugaragarira no rwego rw’imibereho myiza y’abaturage
Kugira ngo Agatsiko gashobore kuramba mu bwikanyize, dore uko kabigenza :
IBANGA RYA 20 : Kwiyitirira Abatutsi
(1) Kiyitirira ubwoko bw’Abatutsi, kakagerageza kumvisha Abanyarwanda n’amahanga ko kaburengera kanyuze mu nzira yo gukandamiza abo mu bwoko bw’Abahutu (Diviser pour régner).
(2) Bamwe mu Batutsi badashishoza bakomeje kwibeshya ko Agatsiko gaharanira inyungu z’ubwoko bwabo, bakirinda gufungura amaso ngo batabona ko kugeza na n’ubu Agatsiko katazuyaza kwivugana Abatutsi b’inzirakarengane (kubica, kubafunga, kubatorongeza) kagahitamo kwikoranira n’Interahamwe zamaze abantu ku buryo buzwi na bose !
(3) Abo Batutsi b’intagondwa kandi badashishoza ni bo bahuka muri bagenzi babo b’Abahutu, bakabafungisha, bakabacisha amafaranga ya hato na hato kugira ngo batabashinja ibinyoma, bakabiyemeraho birenze urugero, babakangisha ko Ubutegetsi ari ubw’Abatutsi.
(4) Hari n’Abatutsi bashyira mu gaciro, bazi neza ko Agatsiko kabahekuye, ko kandi kabahinduye ibikoresho by’inyungu zako gusa, nyamara bakarenga bagakomeza kukiyomekaho. Ahanini babiterwa no gutinya Agatsiko gashobora gukomeza kubakora mu nda. Babiterwa kandi no kutizera Abahutu kubera Intagondwa zabo zabatsembye.
Aha niho hari IHURIZO RIKOMEYE : Abanyapolitiki bafite ubushake bwo kubaka igihugu babanje gusenya kariya gatsiko k’Indobanure bazashobora bate kugatandukanya n’ubwoko bw’Abatutsi ?
(5) Bamwe mu Bahutu badashishoza bitirira Abatutsi bose akarengane baterwa na kariya Gatsiko, ntibabone ko hari n’Abatutsi benshi barenganywa nako. Ni cyo kibatera guhinduka abahezanguni banga Abatutsi, umwiryane ukaba insobe.
IBANGA RYA 21 : Gucengera amadini, imiryango idaharanira inyungu no gusenya itangazamakuru ryigenga
(1) Agatsiko gacengera imiryango idaharanira inyungu n’amashyirahamwe yita ku mibereho myiza y’abaturage kakayahindura umuvugizi w’inyungu zako bwite, iyanze kubikora igasenywa cyangwa ikirukanwa mu Rwanda.
(2) Gacengera amadini, agasigara asenga abayobozi b’Agatsiko aho gusenga Imana no kurengera abakene. Abayobozi b’amadini batemeye kugirwa ibikoresho bahindurwa ruvumwa, bakicwa cyangwa bagafungwa, abandi bakameneshwa.
(3) Kasenye itangazamakuru ryigenga, gakoresha itangazamakuru rya Leta mu nyungu zako gusa, gashinga ibinyamakuru bishinzwe kubeshya rubanda n’amahanga no kurengera inyungu zako gusa.
III. Mu rwego rw’ubukungu
IBANGA RYA 22 : Umutungo w’igihugu wose ni uw’Agatsiko
Agatsiko kumva umutungo wose w’igihugu ugomba kuba uwako bwite:
(1) Gasahura umutungo w’igihugu kigarurira ibigo bya Leta kakabeshya ngo byeguriwe abikorera ku giti cyabo.
(2) Kigaruriye ubucuruzi bwose bw’igihugu, ushatste gukora uwo mwuga atagakorera arafungwa, akabeshyerwa cyangwa bakamuhombya babinyujije muri Rwanda Revenue Authority.
(3) Kambuye abaturage amasambu yabo ahindurwa ibikingi .
(4) Agatsiko kateje ubushomeri bukomeye mu gihugu kuko kigaruriye inzego zose zitanga akazi : Leta, ibigo bya leta, ubucuruzi, inganda n’amabanki…Akazi gahabwa Abamotsi n’ ABAVUKANYE IMBUTO gusa.
(5) Agatsiko kiyemeje gukenesha abaturage, gasenya Centres de négoces zose zabaga mu cyaro no mu ntara, umutungo wose w’igihugu ushyirwa i Kigali kuko ariho Agatsiko gatuye kandi gakorera.
(6) Ubundi buryo bwo gukenesha abaturage burundu : Agatsiko kashyizeho imisanzu, imisoro n’impano (bidatangirwa reçu!) za buri gihe katitaye ku bushobozi buke bw’umuturage.
(7) Amafaranga kanyunyuje mu mitsi y’abaturage kayabitsa hanze y’ u Rwanda kuko ari ho gashora imari.
(8) Imishahara y’abagize Agatsiko n’Abamotsi babo irenze urugero ugereranije n’umutungo w’igihugu cy’Urwanda, nyamara abandi benshi bakorera abaturage bahembwa intica ntikize.
(9) Agatsiko kitwa ko kayoboye u Rwanda muri iki gihe nta gahunda ihamye gafite yo guteza imbere ubukungu bw’igihugu nk’uko raporo za PNUD, HRW…nazo zibyerekana.
(10) Agatsiko kiberaho mu murengwe uteye isoni mu gihe abaturage barushaho gutindahara.
Dore igiteye impungenge kurushaho : kuba uko kwikubira kwaranahawe intebe mu rwego rw’uburezi n’umuco bivuga ko Agatsiko kari gusenya n’Urwanda rw’ejo….
Umutwe wa 6: Agatsiko k’Indobanure kigaruriye Urwanda ntabwo kikubira ubutegetsi n’ubukungu bw’igihugu gusa, ahubwo iyo ndwara kayigejeje no mu burezi.
IBANGA RYA 23 : Utize aratakaye
Kugira ngo politiki yo kwikubira byose izarambe imyaka myinshi, Agatsiko kahisemo kwiharira n’ubumenyi. Muri iki kinyejana tugezemo, ishuri ni ikintu cy’ingenzi cyane (Tout passe par l’école) kuko ubumenyi n’ikoranabuhanga ari byo bisigaye biyobora isi. Ifoto y’uko igihugu cyacu kizaba gihagaze ejo hazaza ishushanyirizwa ku ntebe y’ishuri.
N’ubwo Agatsiko kagizwe ahanini n’abantu b’Ibikurankota batize amashuri ndetse badahwema kugaragaza ko basuzugura bitavugwa abenegihugu b’incabwenge (Ngo “injiji ziba mu bize”! Twibuke uko Agatsiko karimbaguye Abatutsi kitaga “Intellectuals”!), ntikayobewe ko revolisiyo zose zabayeho mu bihugu binyuranye, no mu bihugu by’Abarabu muri iki gihe ziyoborwa n’abashoboye kwiga bakajijuka.
Agatsiko ntikaribagirwa ko mu 1959 revolisiyo yasezereye Ingoma ya cyami mu Rwanda yatekerejwe ikanayoborwa n’Incabwenge Kayibanda na bagenzi be, abana ba rubanda rugufi bari baragize amahirwe yo kwiga Seminari nto n’inkuru ya Nyakibanda, akaba ariyo mashuri akomeye yari mu gihugu icyo gihe.
Agatsiko karatinya ko imitungo irenze urugero kamaze kurunda yazaribwa n’abandi ejo hazaza, n’ikuzo ry’ubutegetsi rigasubira mu maboko ya rubanda rugufi. Nicyo cyagateye gushyiraho gahunda ebyiri zigaragaza indwara yo kwikubira ku buryo budasubirwaho :
IBANGA RYA 24 : Amashuri y’abana b’Indobanure
Gushyira abana b’Agatsiko n’abavukanye imbuto mu mashuri y’akataraboneka yo mu bihugu by’Abazungu n’ay’indobanure kashinze mu mu Rwanda nka LA COLOMBIERE na GREEN HILLS aho abo bana bigishwa n’Abazungu ! Igihugu cyacu gitanga amafaranga atagira ingano kugira ngo abo bana b’Indobanure bige neza, bazabone ubushobozi bwo gukomeza kwikubira ibyiza by’igihugu bonyine. Ariko kwiga kw’abo bana ntacyo byajyaga kuba bitwaye, kuko nabo ari abenegihugu, iyo Agatsiko kadashyiraho gahunda yo kurindagiza abana ba rubanda rugufi.
IBANGA RYA 25 : Kudindiza uburezi bw’abana ba rubanda
Agatsiko gahora kari maso, gakora ibishoboka byose ngo abana ba rubanda rugufi batiga nabo bakajijuka. Iyo gahunda ya ruvumwa igaragazwa n’ibyemezo byinshi (bitareba amashuri y’indobanure) Agatsiko kagiye gafata bigamije kubangamira uburezi muri rusange :
(1) Gukuraho isomo ry’amateka y’Urwanda kugira ngo abana ba rubanda rugufi batamenya iyo bava n’iyo bajya.
(2) Guca ururimi rw’igifaransa ku kingufu kandi arirwo benshi mu barimu bakoresha n’imfashanyigisho nyinshi zikaba zanditswe muri urwo rurimi.
(3) Guhindagura umwaka w’amashuri ku buryo gahunda z’amashuri zisigara ari akavuyo gatesha abana n’ababyeyi umutwe.
(4) Kubeshya ngo abana bo mu mashuri abanza n’ayisumbuye bigira ubuntu ; nyamara wareba imisanzu basabwa, uduhimbazamuskyi tunyuranye, imisoro idasobanutse … ugasanga ababyeyi baracibwa amafaranga arenze ubushobozi bwabo, akubye incuro 10 ayari asanzwe yitwa ay’ishuri (minerval) bivugwa ko yavanyweho hagamijwe ineza ya rubanda ! Iki kinyoma cyarakaje ababyeyi benshi cyane.
(5) Guhemba abarimu umushahara w’intica ntikize kugirango bacike intege, bareke kwigisha, bigire muri shuguri zo gushaka amaramuko, maze abana ba rubanda badindire. Wakwigisha ute abana ba rubanda, abawe bwite baraye inzara ?
(6) Guhindagura kenshi abaminisitiri bashinzwe uburezi kandi buri gihe hagashyirwaho abatagize icyo bashoboye, buri wese akajya azana akajagari ke uko ashatse .
(7) Porogaramu z’inyigisho zihora zihindagurika, kandi ugasanga amashami ashyizweho asigaye yigisha UBUSA( programmes sans substance, vides).
(8) Dipolome zidafite icyo zimaze kuko wagirango zigamije kwerekana ko ba nyirazo ntacyo bazi Urugero : nka dipolome yerekana ko nyirayo yabonye amanota 2/11 (=18% !) ubwo ni dipolome nyabaki ?
Inteko ishinga amategeko y’Urwanda ubwayo yakoze raporo ebyiri zemeje ko uburezi bwazambye cyane mu Rwanda. Nyamara Agatsiko nta ngamba kigeze gafata ngo bikosorwe, ahubwo kakomeje gufata ibyemezo byo kubuhorahoza!
(9) Gukuraho “Internat” ku kingufu mu mashuri ya Leta, kandi ari yo yafashaga abana benshi cyane b’abakene bakomoka mu giturage kubona amazi hafi abafasha kugira isuku, amashanyarazi abafasha kwiga na nijoro, kugaburirwa bihagije, guhabwa disipulini n’uburere bwa kijyambere, kwitoza kubana n’abandi,…
Mu by’ukuri icyemezo cyo gukuraho Internat nicyo cyerekanye kurusha ibindi ko Agatsiko gafite gahunda ndende yo kuvutsa abana ba rubanda rugufi uburere bwiza igihugu kibagomba.
(10) Kubiba umwiryane mu rubyiruko rw’abanyeshuri biga amashuri yisumbuye bishingiye ku mfashanyo ihabwa abakene n’imfubyi zo mu bwoko bw’Abatutsi zonyine (FARG), imfubyi n’abakene bo mu bwoko bw’Abahutu igihugu kikabatererana! Urugero : Abana 2 ( tutsi na hutu) bavutse nyuma ya jenoside yo mu 1994 wabasobanurira ute ko uko gusumbanya abenegihugu bifite ishingiro ? Ako karengane kabura gate gushyamiranya abo bana ?
Byumvikane neza : ikibazo kiri aha, si uko abana bakomoka ku bazize jenoside yo mu 1994 bakomeza gufashwa n’imisoro iturutse mu baturage twese, ikibazo ni uko bafashwa bonyine gusa mu gihe abandi bana batari Abatutsi, nabo bakeneye inkunga, bakomeje gutereranwa nk’aho bo atari abanyagihugu! Ninde utabona ko Agatsiko kashyizeho iryo vangura ku bwende kagamije gukomeza guhembera amacakubiri kugira ngo Abahutu n’Abatutsi bazahore basubiranamo, ubu no mu gihe kizaza, maze kabone uko gakomeza kubakandamiza ?
(11) Gukuraho amafaranga y’inguzanyo agenerwa abanyeshuri b’abakene kugira ngo bashobore kwiga Kaminuza, maze umunyagitugu Paul Kagame akihandagaza akemeza ko ayo mafaranga atari uburenganzira bw’abo bana! Yabivugiye mu Bwongereza, abitangariza Radiyo BBC. Ibi kandi akabivuga mu gihe abana b’Agatsiko biga mu Rwanda no mu bihugu by’Abazungu bahabwa n’igihugu ibyangombwa birenze ibyo bakeneye nk’aho bo ari uburenganzira bwabo ; bakabaho mu murengwe mu gihe ibihumbi n’ibihumbi by’abana ba rubanda rugufi bari kwitura hasi mu ishuri kubera inzara cyangwa bagahitamo kwishyira mu kagozi kubera kwiheba.
IBANGA RYA 26 : Umukuru w’igihugu afite imyumvire mibi
Ijambo nk’iri ry’umukuru w’igihugu ryerekana ibintu 2 :
(1) Ko umukuru w’igihugu Paul Kagame atajijukiwe n’ibyerekeye uburenganzira bw’abenegihugu (Les droits et les libertés) kandi ari we wambere ushinzwe kubwubahiriza no kuburengera !
(2) Ko mu mutwe w’umunyagitugu Paul Kagame, Abanyarwanda basubijwe ku ngoma ya GIHAKE, aho abenegihugu batagira Uburenganzira (leurs droits) ahubwo bagabirwa bishingiye ku neza ya Nyir’Urwanda (les faveurs) gusa ! Kandi koko rero Agatsiko niko gakora, imyaka ishize ari 17, ibyiza by’igihugu byose kabigize nk’ibyako bwite, abandi Banyarwanda bagenda bahinduka buke buke nk’abagaragu n’abasabirizi mu gihugu cyabo. Abazi gucinya inkoro no guhakirizwa (Abamotsi) nibo bagira icyo bahabwa, ariko na bo ntibasiba gucunaguzwa no kumvishwa ko barya iby’umugayo! Imyumvire n’imikorere nk’iyi ikaba atari iyo kwihanganirwa. Abanyarwanda ntibakeneye “les faveurs” bagenerwa n’Agatsiko, buri wese nahabwe icyo akwiye (le principe du mérite). Nta kindi.
Niyo mpamvu, abenegihugu twese dukwiye guhaguruka, tugatekereza igihugu cyiza dushaka kubaka, n’ubutegetsi bukorera abenegihugu uko bwaba buteye. Ese rwose birashoboka ko ingoma y’Agatsiko k’Abatutsi b’indobanure, b’abasirikari, baturutse Uganda, bategekesha igitugu, iterabwoba n’ikinyoma yasezererwa ? Ese Agatsiko kavuyeho, Abanyarwanda ubwacu twashobora kwishyiriraho UBUTEGETSI BUTIKUBIRA? Bwaba bwubakiye ku zihe nkingi ?.
Biracyaza…
Niba ufite icyo ushaka gusobanuza, watwandikira kuri aderesi ikurikira:
ishema_party@yahoo.fr cyangwa se ugasura urubuga http://www.ishemaparty.mobi ukatwandikira ukoresheje uburyo bwateganyijwe. Ushobora no gusura imbuga zacu kuri facebook.


text:
Akarere ka Nyanza
Akarere ka Nyanza ni kamwe mu turere umunani tugize Intara y’Amajyepfo. Icyicaro cy’ubuyobozi bw’Akarere kiri mu Murenge wa Busasamana , ari naho hari icyicaro cy’Intara y’Amajyepfo.
Akarere ka Nyanza gafite ubuso bwa km² 671,2 kakaba gatuwe n’abaturage 225.209,
batuye mu Mirenge 10 igizwe n’Utugari 51 n’imidugudu 420.
Akarere ka Nyanza gahana imbibi n’Uturere twa Ruhango, Huye, Nyamagabe na Gisagara two mu Ntara y’Amajyepfo ; Akarere ka Bugesera ko mu Ntara y’Iburasirazuba kakanakora kuri Repuburika y’uburundi.
Akarere ka Nyanza kagizwe n’imisozi iciye bugufi iburasirazuba no hagati, n’imisozi ifite ubutumburuke buri hagati ya 1.300m na 1.800m mu burengerazuba. Gafite kandi ibibaya bigari bikikije inzuzi za Mwogo iburengerazuba, n’Akanyaru iburasirazuba.
Mu Karere ka Nyanza hera ibihingwa binyuranye, iby’ingenzi bikaba ari Ibigori, Umuceri, Ibishyimbo, Imyumbati na Kawa. Imiterere y’imisozi yako ituma kagira urunyurane rw’ubushyuhe n’ubukonje (climat) bituma ubworozi muri rusange, ubw’inka by’umwihariko bugenda neza. Mu Karere ka Nyanza kandi habonekamo amabuye y’agaciro nka koluta na Gasegereti mu Murenge wa Nyagisozi.
Igice kinini cy’Akarere ka Nyanza ni icyaro; ariko gafite Umujyi wa Nyanza, umwe mu Mijyi yambere yubatswe mu Gihugu ariko utarigeze utera imbere ku buryo bugaragara kuva mu myaka y’1960. Uwo Mujyi n’ubwo utateye imbere mu myubakire n’ubucuruzi, uganjemo amashuri menshi yisumbuye ya Leta ndetse n’ay’ababyeyi.
Akarere ka Nyanza gafite umwihariko wo gusurwa cyane na ba Mucyerarugendo kubera ubwiza Nyaburanga buharangwa cyane ko aka Karere ari igicumbi cy'umuco n'amateka by'u Rwanda. Kabaye umurwa mukuru w'ubwami bw'u Rwanda guhera mu 1899. Hari ingoro y'Abami mu Rukari, ingoro y'amateka yo kwigira kw'abanyarwanda ndetse n'inzira gakondo z'ubukerarugendo (cultural trails) zirimo iy'ubwami, iyitwa big view ndetse n'iya Gatagara. Mu hantu h'amateka hazwi harimo Amariba ya Mutende, i Mututu ku biraro by'Umwami Rudahigwa, icyuzi cya Nyamagana, Ku bigega, mu gakenyeri kwa Musinga n'ahandi.
Imiyoboro[eindura | hindura inkomoko]


text:
Urwego rushinzwe Iterambere (RDB) rubinyujije muri gahunda ya Visit Rwanda, rwatangije uburyo bushya bwo kwifashisha ikoranabuhanga mu kubungabunga no kurinda ingagi zo mu misozi bikanajyana no kurushaho guteza imbere no kumenyekanisha ubukerarugendo bw’u Rwanda.
Ubwo buryo burimo kuba ingagi zo muri Pariki y’Igihugu y’Ibirunga ziri mu nyamaswa za mbere ku Isi zigiye gutunga konti zikora mu buryo buhoraho ku mbuga zirimo Instagram, Facebook n’izindi.
Iyo gahunda yiswe Gorilla Gram, yitezweho gufasha abasura Pariki y’Igihugu y’Ibirunga n’u Rwanda muri rusange kutazisura gusa ahubwo bazajya bakomeza gukurikirana amakuru yazo kuri Instagram na Facebook. Ibyo bizajya bikorwa binyuze mu mafoto n’inkuru zanditse cyangwa z’amashusho zizajya zitangazwa kuri izo mbuga nkoranyambaga.
U Rwanda rucumbikiye hejuru ya kimwe cya gatatu cy’ingagi zo mu misozi ku Isi, kandi imbaraga zishyirwa mu kubungabunga ubuzima bwazo zikomeje gutanga umusaruro ukomeye ku Gihugu, by’umwihariko ku baturiye Pariki.
Mu myaka 12 ishize, ingagi zageze ku 1,063 zivuye kuri 480 zabarirwaga mu mwaka wa 2010.
Binyuze muri gahunda zigamije gufasha izo nyamaswa kurushaho kororoka no kugira ubuzima buzira umuze, ingagi zo mu Rwanda zibaye inyamaswa za mbere z’ishyamba zigize imiryango ifite konti ku mbuga nkoranyambaga zikora neza zizagira uruhare mu koroshya ubushakashatsi, imicungire n’imigenzurire y’imibereho yazo.
Binyuze mu mafoto n’amashusho bizajya bitangazwa kuri Instagram, abasura Pariki y’Igihugu y’Ibirunga bashobora gushakisha no kubona amakuru arambuye ku miryango bagiye gukoreramo uruzinduko.
Bazajya bakoresha na “tags” zorohereza bagenzi babo b’abashakashatsi, abacunga umutekano wa Pariki n’abakurikirana ubuzima bw’ingagi kumenya gutandukanya imiryango binyuze mu mafoto n’amashusho azajya abikwa ku ikoranabuhanga mu buryo bugezweho.
Michaella Rugwizangoga, Umuyobozi w’Ishami ry’Ubukerarugendo muri RDB, yasobanuye byinshi kuri iyo gahunda ubwo hizihizwaga Umunsi Mpuzamahanga wahariwe Ubukerarugendo wateguwe ku bufatanye na MasterCard Foundation.
Yagize ati: “Tunejejwe no gutangiza Gorilla Gram uyu munsi, ni agashya kagezweho mu rwego rw’ubukerarugendo no kubungabunga ibidukikije muri iki gihe rukomeje kwiyubaka ku Isi yose.”
Yakomeje agira ati: “Binyuze muri Gorilla Gram, turimo gufasha abakeraruhendo bakoresha ikoranabuhanga kuba bamwe mu bashyigikira gahunda yacu y’ubushakashatsi bushingiye ku baturage ku birebana n’ingagi, aho bazajya bakoresha urubuga rwa Instagram basangiza abandi inkuru zifasha mu bikorwa byacu bya buri munsi byi gukurikirana ubuzima n’imibereho y’ingagi kuri ubu ziri mu zugarijwe no gucika ku Isi.”
Yakomeje avuga ko ubu buri mushyitsi afite amahirwe yo gutanga umusanzu we muguharanira ko izo nyamaswa zikomeza kurindwa kandi zigakomeza kurumbukira muri Parki y’Igihugu y’Ibirunga na yo iri mu nzira zo kwagurwa.


text:
Mu karere ka Kayonza umucuruzi yasabwe kugarura amafaranga nyuma yo kwishyurwa aho kuyatanga atera icyuma umukiriya we, uwaje kubakiza nawe ngo yamukubise ishoka ahita ajyanwa kwa muganga/soma inkuru irambuye>>>>>>>>>
Mu kagali ka Karubare mu murenge wa Kabare mu karere ka Kayonza ahagana mu masaa tanu zijoro ryo kuwa kabiri w’iki cyumweru turimo gusoza, umugabo witwa Bizimana Theogene ucuruza akabari mu isantere iri mu mudugudu wa Rwabarema yashyamiranye n’umusore witwa Erneste bapfa amafaranga biza kurangira batemanye.
Uyu Erneste biravugwa ko yanyweye inzoga zihwanye n’amafaranga 1000frw ngo nyuma asoje kunywa yishyura ibihumbi bitanu maze ategereza ko bamugarurira 4000frw araheba, nkuko tubikesha abari bari muri ako kabari batubwiye ko ubwo Erneste yishyuzaga aye uyu Bizimana yamuhakaniye amubwira ko ntamafaranga ye yabonye ndetse batangira gushyamirana kuva ubwo.
Byaje kubyara impaka zikomeye biza kurangira Bizimana afashe icyuma yari afite aho munzu agitera uwamusabaga ko yamugaruza amafaranga ye ndetse ngo n’uwaje ashaka gukiza yahise amukubita ishoka kukuguru aramukomeretsa muburyo bukomeye, abaturage bose bagize ubwoba bariruka maze uyu nyirakabari asigarana n’izi ndembe yari amaze gukomeretsa kugeza aho abashinzwe umutekano baziye baratabara.
Umunyamabanga nshingwabikorwa w’umurenge wa Kabare Gatanazi Ronge yemeje iby’uru rugomo uyu Bizimana yakoze ndetse avuga ko agomba kubihanirwa by’intangarugero ndetse asaba abaturage kujya birinda amakimbirane nk’ayo aterwa n’inzoga dore ko ngo ashobora kubaviramo urupfu ndetse n’ubundi bumuga nk’ubwabo bagabo bombi bafite.
ITANGAZO
1.Ku bufatanye na Ngwino.com turamenyesha abantu bajya bakenera amakuru ajyanye n’akazi ko babana natwe ku rubuga rwa Whats’up banyuze hano (Whats’up)
2.Ubaye wifuza kwamamaza, ufite ikibazo, igitekerezo cyangwa se inyunganizi ku makuru tukugezaho watwandikira cyangwa ukaduhamagara unyuze kuri numero: 0736206687


text:
Umuyobozi wa Radio Rwanda yabajije ikibazo abatura mu rusengero ukuntu babiboneramo umugisha bituma bamwe bibaza we niba atajya atura
Aldo Havugimana uyobora Radio Rwanda abinyujije ku rukuta rwe rwa Facebook yashyize ifoto hanze iherekejwe n’amagambo agira ati”Ababisobanukiwe munyibwirire, “Imana” buriya iha umugisha ku bashyize mu dusanduku tungahe?Amaturo, 1/10 & Ishimwe bitandukanira he?bituma bamwe bibaza niba we atajya atura mu rusengero.
Uyu muyobozi ukundwa n’urubyiruko kuva kera akinayobora Radio Salus akunda gukoresha imbuga nkoranyambaga aho aba asangira ibitekerezo n’abamukurikira ariko kuri iyi nshuro yateye benshi urujijo bitewe n’ikibazo yabazaga kijyanye nibyo gutura byanatumye bamwe bakeka ko atajya atura mu rusengero.
Mu bitekerezo birenga 80 bamwe bagiye bamusobanurira icyo yababajije bitewe nuko bambyumva ariko nanone bamwe bakaba batabyumva kimwe bitewe nuko basengera mu madini atandukanye.
Ibi nibimwe mu bitekerezo bamuhaye: